Каламушлар даври тугадими? Шавкат Мирзиёев мақсадига эришмаса, лавозимини тарк этишга ваъда берди - Фарғона.Ру ахборот агентлиги\n15:23 msk, 24 Сентябрь 2020\nКаламушлар даври тугадими? Шавкат Мирзиёев мақсадига эришмаса, лавозимини тарк этишга ваъда берди\n26.12.2017 13:34 msk\nЎзбекистон президенти ахборот хизмати фотосурати\n22 декабрь куни Ўзбекистон президенти Шавкат Мирзиёев республика тарихида илк бор парламентга мурожаатнома билан чиқди. Тадбир Тошкентдаги симпозиумлар саройида бўлиб ўтди. Тадбирда қонунчилик органининг икки палатаси депутатларидан ташқари, селектор алоқаси орқали туман, шаҳар ва вилоятлардаги маҳаллий кенгашларга сайланган халқ депутатлари ҳамда барча бўғиндаги ижроия ҳокимияти органлари раҳбарлари ҳамда 33 та давлатдаги Ўзбекистон дипломатлари ҳам иштирок этдилар. Селектор мажлиси билан қўшиб олиб борилган президент мурожаатномаси тўрт соатча давом этди.\nМурожаатномани шартли равишда уч қисмга бўлиш мумкин – амалга оширилган ишлар, яхши бажарилмаган ишларда ким айбдор ва нималарни такомиллаштириш мумкин. Охирги қисм бўйича давлат раҳбари қуйидагиларни таклиф қилди:\n- “Менинг фикрим” онлайн ресурсини ташкил этиш. ЎзА агентлигининг ёзишича, бу сайт “демократиянинг илғор механизми сифатида жамоа бўлиб электрон мурожаат киритиш тартибини татбиқ қилиши” зарур. Давлат раҳбарининг фикрига кўра, фуқаролар сайтда давлат ва жамият ҳаётига дахлдор муҳим масалалар бўйича ўз фикрларини билдиради ва уларни ечиш бўйича ўз ташаббусларини илгари суради. Кейин бу ташаббусларни Олий Мажлис ёки халқ депутатлари кенгашлари кўриб чиқади.\n- Журналистика ва оммавий коммуникация воситалари Университетини ташкил этиш. "Бугунги кунда Ўзбекистонда 1,5 минг дан зиёд ОАВ фаолият кўрсатмоқда. Ўз-ўзидан равшанки, уларнинг барчасига юқори малакали кадрлар зарур. Афсуски, бундай кенг кўламли вазифани бир жойда марказлаштирган ҳолда ҳал этадиган таянч олий ўқув юрти мамлакатимизда мавжуд эмас" , - деб таъкидлади Шавкат Мирзиёев. “Газета.Уз” маълумотларига кўра, янги олийгоҳ келгуси ўқув йилидан иш бошлаши керак.\nПрезидентнинг фикрича, университет учун катта бино қуриш шарт эмас, балки бирорта лицей биносидан фойдаланса бўлади. Шавкат Мирзиёев ташаббуси “Йилнинг энг фаол журналисти - 2017” республика танлови ғолиби Қумар Бегниязовани илҳомлантириб юборди ва у Ўзбекистон миллий ахборот агентлиги сайтида шундай деб ёзди: “Бу кўпчилик журналистларнинг дилидаги гаплар эди. Чунки мамлакатимизда атиги учта олий таълим муассасасидагина журналистика мутахассислиги мавжуд. Олий таълим юртларининг етарли мутахассисларни жамиятга етказиб беролмаётганлиги туфайли кўпчилик оммавий ахборот воситаларида, ташкилотларнинг ахборот хизматларида бошқа соҳа вакиллари фаолият кўрсатаётир. Бу ахборот маконида турли камчилик ва муаммоларни юзага келтирмоқда”.\n- Парламент қуйи палатасида Экологик ҳаракат вакиллари учун ажратилган 15 ўриндан воз кечиш. “Барча сиёсий кучлар учун тенг шароит яратиш вақти келди, деб ўйлайман”, - деб президент ўз қарорини шарҳлаб ўтди. Экологик ҳаракат 2009 йилдан парламентда ўз жойига эга бўлди. Аммо бу ҳаракат вакили бўлган депутатларни фуқаролар сайламас эди, балки ҳаракатнинг бошқарув органи тайинлар эди. Экологик ҳаракатнинг парламентдаги фаолияти даврида Орол денгизининг ҳажми фақат қисқарди.\nШунингдек, Мирзиёев парламент аъзоларини ташаббускор эмасликда айблади. “Нима, ислоҳотларни амалга ошириш учун фақат Президент фармон ва қарорлар қабул қилиши керакми? Қачон парламент, майли, кўп эмас, ҳеч бўлмаса битта соҳани тубдан яхшилашга қаратилган қарор ёки қонун ишлаб чиқади? Қачон бўлади бу иш? Эл-юртимиз сизлардан, муҳтарам халқ ноибларидан бу борада жавоб кутмоқда. Депутат ёки сенатор бўлиб сайландик, энди ўзимиз хоҳлаганча юрамиз, деган гаплар ўтмишда қолиб кетди. Яна бир бор айтаман, уйғониш керак”, - деб таъкидлади президент.\n- Вилоятлар чегарасидаги 60 дан зиёд йўл-патруль постларини тугатиш. "Энди тасаввур қилинг, оддий одам Хоразмдан Тошкентга машинасида бормоқчи бўлса, йўлда 17 та постдан ўтади, 17 та пост!. Бир постдан ўтишинг билан иккинчиси келади – аввал Самарқанд, кейин Жиззах, Сирдарё, кейин Чинозгача яна учта пост. Яхшиямки, Хоразмдан келаётган шахс ўзига бир нарса қилиб қўймайди. Бу кулгили ҳолат, аммо бу ҳаёт! Фарғона водийсидан келаётган киши эса 8 та ана шундай постга дуч келади", — деди Шавкат Мирзиёев.\nШунингдек, Мирзиёев йўл-патрул хизматлари ходимлари видеокамералар билан таъминланишини айтиб ўтди. “Тўхтатдими? Агарда камераси бўлмаса, тўхтатишга ҳаққи йўқ... Тўхтадиган бўлса, мулоқот жараёнида видеокамераси ишлаб турсин, шунда ҳаммаси қайд қилинади. Акс ҳолда ходимнинг ўзини жиноий жавобгарликка тортамиз. Барча таъмагирлик ва суиистеъмолчилик ҳолатлари мулоқот жараёнида юз беради”, - деди давлат раҳбари. Айтишларича, видеокамералар 10 февралдан бошлаб берила бошланади.\n- Президент барча тадбиркорлик субъектларининг молиявий-хўжалик фаолиятини текширишни 2 йилга тўхтатишни таклиф қилди. “Баъзи маҳаллий бюрократлар тадбиркорлик субъектларига зулукдек ёпишиб олган. Узлуксиз текширувлар билан тадбиркорларнинг фаолиятига тўсқинлик қилади. Мен, айниқса, уларга етарлича амалий қўллаб-қувватлай олмаётганимиздан афсусдаман. Уларнинг фалиятини текширишни икки йилга тўхтатамиз. Энди тадбиркорлик субъектлари фаолиятини текшириш билан Бош прокуратура қошидаги махсус бўлим Президентнинг шахсий назорати остида шуғулланади. Текширишлар даври ўтди, энди бўлмайди. Тадбиркорлик фаолиятига доир жиноий ишлар билан Савдо-саноат палатаси, Бош прокуратура ва бизнес-омбудсмен шуғулланади. Тадбиркорлик субъектлари бундай ёндашувни қанчалик оқлашини вақт кўрсатади. Доимо энг яхши натижага ва тадбиркорлик субъектлари виждонан шаффоф фаолият олиб боришига умид қилиб қоламиз”, - деди Мирзиёев.\nДавлат раҳбари Ўзбекистондаги энг нуфузли кучишлатар орган ҳисобланган Миллий Хавфсизлик Хизматини ҳам ислоҳ қилиш кераклигини айтиб ўтди. У Миллий хавфсизлик хизмати 26 йил аввал ҳукумат тасдиқлаган Низом асосида фаолият кўрсатиб келаётганини таъкидлади. “Бу Низом чорак аср давомида ўзгартирилмагани ва ҳар қандай оддий масала ҳам миллий хавфсизликка таҳдид деб баҳолаб келингани ушбу идора ваколатларининг асоссиз кенгайиб кетишига сабаб бўлган”, - дея таъкидлади президент. Шунингдек, президент аҳоли миграциясининг кучайиши, бу эса, ўз навбатида, терроризм ва экстремизмнинг тарқалиши билан боғлиқ бўлган республикамиз хавфсизлигига бўлаётган янги таҳдидларни олиб келаётгани ислоҳотлар қилиш вақти келганини кўрсатаётганини айтди.\nЎзбекистоннинг хориждаги вакиллари фаолияти ҳам ўзгаради. Янги йилдан бошлаб, ҳар бир элчи Ўзбекистонга ҳар куни 10 та сайёҳ жалб қилиши керак, деб хабар беради Uznews. “Агарда ҳар ҳафта инвестициялар борасида аниқ таклифлар киритмас экан, ундай элчининг бизга кераги йўқ. Туризм ҳам инвестиция дегани. Ташқи ишлар вазири ҳафтада икки марта элчилар билан боғланиб, нечта турист келгани, қанча миқдорда инвестиция жалб қилингани, элчи қайси корхонани бориб кўргани, қандай маҳсулотлар ҳамёнбоп нархда экани, қандай технологияларни олиб келса бўлади каби масалаларни муҳокама қилсин”, - деб президент сўзларини келтиради ЎзА.\nМирзиёевнинг сўзларига кўра, коррупция ва бюрократия сабабли мамлакатда инвестициявий муҳит жуда ёмон ҳолатда. “Баъзилар, мендан бош вазир бўлиб ишлаб юрган пайтингда бу муаммоларни билмасмидинг, деб сўрашади. Билардим, лекин атрофдаги муҳит ёмон эди”, - деб таъкидлади президент ва бу гаплар баъзиларга ёқмаса-да, очиқ гапираётганини қўшимча қилди.\nМирзиёев нутқининг асосий қисми иқтисодий соҳага таллуқли бўлди. Президент бир йил давомида янги саноат корхоналари қурилиши, кичик бизнес ва хусусий тадбиркорликнинг ривожланиши натижасида 736 мингта иш ўрни ташкил қилинганлигини айтди. Конвертация очилганидан сўнг чет эл валютасининг олди-сотди операциялари ҳажми 1,5 баробар ошиб, ўртача 1,3 миллиард долларни ташкил этди. “Тарихимизда ҳали бунақаси бўлмаган”, - деб таъкидлади президент. Шу билан бирга, олтин-валюта захиралари йил давомида 1,1 миллиард долларга кўпайгани “мамлакатимиз иқтисодий қувватидан” далолат беради.\nМирзиёевнинг сўзларига кўра, мамлакат иқтисодий сиёсатидаги муҳим ўзгаришлардан бири нореал рақамлар ортидан қувишдан ва “амалга ошмаган ниятларни ҳақиқатга айлантириб кўрсатишга уринишлардан” воз кечиш бўлди. Республика ЯИМ нинг 5,5 фоизга ўсиши ҳақидаги башорат реал, кўп марта текширилган рақам, деб таъкидлади у. “Статистик маълумотларни халқаро стандартларга мувофиқ ҳолга келтириш вақти келди. Ўтган йилларда ЯИМнинг 8-9% га ўсгани ҳақидаги баландпарвоз гаплар бизга нима берди? Очиқ айтаман, халқаро институтлар вакилларидан шу 5,5% лик ўсиш ҳақидаги башоратни ҳам 10 марта эмас, 100 марта текширишни талаб қилдим”, - деди президент ва бу соҳани тўлиқ ислоҳ қилишини ёки лавозимини тарк этишини қўшимча қилди. Эҳтимол, бу билан Мирзиёев мақсадининг жиддийлигини кўрсатмоқчи бўлди.\nШу билан бирга молия вазири Жамшид Қўчқоровни лавозимидан олиш билан таҳдид қилди. Давлат раҳбари унга қарата шундай деди: “Сен билан кеча гаплашгандик, бугун барчанинг олдида гапиряпман, агар бир ой ичида ўзгариш бўлмаса, сени ҳам ишдан бўшатаман. Менга бундай молия вазири керак эмас. Вазирликдаги ҳаммани ишдан бўшатасан! Менга ўз ватанини севадиган, халқининг муаммолари билан яшайдиган, мамлакати манфаатларини устун қўядиган одам керак!”. Президент сўзларига кўра, келаётган йил бош вазир Абдулла Орипов учун ҳам “синов” йили бўлади. “Агар у яхши ишласа, ўз лавозимида қолади, агар акси бўлса, ишдан кетади. Мен Ориповнинг яхши ишлашига ишонаман! Жуда кўпини ишдан олиб, ўрнига ёшлардан тайинлаймиз!” – қўшимча қилди давлат раҳбари.\nПрезидент, шунингдек, терилган пахта миқдорини ошириб кўрсатганлиги учун Тошкент ва Жиззах вилоятлари ҳокимлари ўтган кузда ишдан олинганини эслатди. Мирзиёев уларни “тажрибали” раҳбарлар деб атади, аммо “қўшиб ёзиш билан шуғулланадиган шахслар бизга керак эмас”. Президент бошқа ҳокимларга кўпроқ мустақил бўлишни тавсия қилди, чунки бундан сўнг “ҳар бир ҳудуд раҳбари ўз аравасини ўзи тортиши керак”. “Бундан буён туман, шаҳар ва вилоят ҳокимиятлари ҳар бир ишда масъулиятни ўз бўйнига олишлари керак. Бу ҳақида мен ҳар жойда гапиряпман – раҳбарлар ўз кабинетида ўтирмаслиги керак, улар ўз ҳудуди бўйлаб юриб, одамларнинг муаммоларини эшитиши керак. Амалдорнинг ташрифи маҳаллий аҳолининг муаммосини ҳал қилишга ёрдам бермайди, бундан унинг уйида газ ёки чироқ ёниб қолмайди, у боласини болалар боғчасига жойлаштира олмаяпти”, - дея “Озодлик” президент сўзларини келтириб ўтади.\nПрезидент 2018 йилни Фаол тадбиркорлик, инновацион ғоялар ва технологияларни қўллаб-қувватлаш йили деб эълон қилишни таклиф қилди. Унинг таклифи йиғилиш иштирокчилари томонидан давомли олқишлар билан қарши олинди. “Агар бу олқишлар чин юракдан бўлса, сиздан жуда миннатдорман!” – деди президент.


Имом Қаффол Шошийнинг шахсияти: илк чизгилар – .:: Xadicha.uz\nИмом Қаффол Шошийнинг шахсияти: илк чизгилар\nХалқимиз Ҳастимом номи билан эъзозлайдиган буюк аллома Қаффол Шошийнинг тўлиқ исми Муҳаммад ибн Али ибн Исмоил бўлиб, тарих китобларида унинг насаби ҳақида бундан ортиқ маълумот келтирилмаган. Унинг Қаффол Шоший номи билан машҳур бўлиши, ҳамда у эгаллаган фойдали илмлар, ислом ва мусулмонларни ўз қалами билан ҳимоя қилишдаги жасоратлари унинг насабини узун қилиб келтиришга ҳожат қолдирмайди.\nТадқиқотимиз давомида Қаффол Шоший тарбия топган оила ва унинг ота-онаси ҳақидаги маълумотларга дуч келмадик, шунга қарамасдан имом Қаффол Шошийдек шахсни етказиб берган оила, диний тарбия ва исломий маданият шаклланган оила бўлганлигига шубҳа йўқ. Абу Осим Иёдий ўзининг “Табақот” асарида “У замондошлари орасида қалами энг ўткири, илмларнинг тафсилотларида уларнинг энг собит қадами, баёнда энг шижоатлиси, улар орасида энг матонатлиси, санади олий ва асоси баланд олимлардан эди”, деган.\nИмом Қаффол Шоший барча илмларда, хусусан, фиқҳ, усул, тафсир, ҳадис, тил ва бошқа кўплаб илмларда машҳур олимлар етишиб чиққан Шош воҳасида, ҳозирги Тошкент шаҳри ҳудудида дунёга келган. Ўз она юртида балоғатга етгач, илм талабида ўша даврнинг йирик ислом марказларига сафар қилади. Аллома Шошга кўп илмларни, хусусан шофеий фиқҳини эгаллаб қайтиб келади.\nТошкўпризода ўзининг “Мифтаҳус саода” китобида унинг 266/880 йилда туғилганлигини қайд этганини ҳисобга олмаганда, унинг туғилган йили 291/904 йил эканлиги барча тарихий манбаларда бирдек таъкидланган.\nҚаффол нисбаси ҳақида – Ибн Асир шундай деган: “Бу нисба қулфсозлик касбига боғлиқ. Бу ном билан шошлик Имом Абу Бакр Муҳаммад ибн Али ибн Исмоил Қаффол Шоший машҳур бўлган. У ўз асрининг имоми, фақиҳ, усул олими ва шоир бўлган. У шарқу ғарбда бирдек машҳур бўлган”. Самъоний ўзининг “Ансоб” асарида яна шундай қўшимча қилган: “У тўғрида “Бу Абу Бакр фақиҳ қулфсоздир, қийин очиладиган қулфларни ўзининг фиқҳи билан очади”, дейилган”. Қазвиний эса шундай деган: “Унинг қулфсозликда биринчи қилган иши тангадек қулф ҳамда калит ясаган. Одамлар унинг моҳирлигидан ҳайратга тушишган”. Бу унинг нафақат ҳунармандчиликда маҳорат эгаси бўлганига балки ақлий илмларда ҳамда шаръий илмларда ҳам моҳирлигига далолат қилади.\nТарих фанлари доктори Неъматулло Муҳамедовнинг “Ҳастимом – Абу Бакр қаффол Шоший тарихи” номли рисоласида алломанинг ҳаёти ва фаолияти, унинг илмий асарлари, хусусан “Маҳосин ал-шариа” асари ҳақида ҳам маълумотлар келтирилган.\nКитобнинг тўлиқ номи “Маҳосин ал-шариа фи фуруъ ал-шофеийя” эканлигида ҳеч қандай ихтилоф йўқ, лекин кўп тарихчилар китоб номини ўз асарларида “Маҳосин ал-шариа” тарзида қисқа кўринишда келтирадилар. Муаллиф фуруъ ал-фиқҳнинг барча мавзуларини шофеий фиқҳи асосида ёритиб берган. Бошқа фиқҳий асарлардан фарқли тарзда фуруъ ал-фиқҳ мавзуларидаги ислом ҳуқуқи меъёрларининг ҳикматларини очиб беришга катта эътибор қаратган.\nАбу Исҳоқ Шерозий ўзининг “Табақот ал-фуқаҳо” асарида “Қаффол Шоший Абу Аббос ибн Сурайж ҳузурида илм олган”, деб ёзади. Лекин Имом Заҳабийнинг “Тарихул ислом” китобида, Салоҳиддин Сафадийнинг “Ал-вофий бил вафият” асарида шундай маълумотлар келтирилади: “Имом Қаффол Шошдан Бағдодга 309 йил сафар қилди. У 306 йилда вафот қилган Ибн Сурайжни кўрмаган. Шайх Абу Исҳоқ Шерозий ўзининг “Табақот”ида “Ибн Сурайждан илм олди”, дегани унинг хатосидир”.\nБулардан бошқа ҳеч ким у кишининг Бағдодга кирган йилини очиқ айтмаган. Ҳижрий 643 йилда вафот қилган Ибн Салоҳ ҳам у кишини Ибн Сурайжни кўрмаган, деган. Лекин у буни қатъий айтмаган. Ҳофиз Шамсуддин Довудий “Табақотул муфассирин”да шундай дейди: “Шайх Абу Исҳоқ Шерозий уни Ибн Сурайждан дарс олган, деган. Рофеий ҳам “Тақриб”да шу фикрга эргашган”. Ибн Салоҳ эса, ўзининг бу борадаги фикрини қуйидагича келтиради: “Бизга кўпроқ маълум бўлгани – у Ибн Сурайжни кўрмаган”. Буни Мутаввиъий ўз китобида зикр қилиб: “Ибн Салоҳдан кейин келганлар: Ибн Қозий Шуҳба ўзининг “Табақоти”да, Салоҳиддин Сафадий, Имом Заҳабий ва бошқалар ҳам шундай (Абу Исҳоқнинг фикрини такрорлашган) деган. Баъзилар бу борадаги икки фикрни ҳам зикр қилиб, ҳеч бирини устун демаган. Субкий ўзининг “Табақоти”да, Аснавий ҳам “Табақот” асарида ва Довудий “Табақотул муфассирин”да ҳам шундай йўл тутганлар. Бу борадаги асосий гап Ибн Салоҳники, сўнг Мутавваъийники. Уларнинг фикрига кўра Қаффол Шошийнинг Бағдодга кириши 309 йил ёки сал олдин бўлган”.\nАбу Исҳоқ Шерозийнинг гапига қўшилганлар ҳам кўп. Жумладан, имом Нававий “Таҳзибул асмо вал луғот”да, Ибн Ҳалликон “Вафияятул аъён”да, Тошкўпризода “Мифтаҳус саода”да, Ибн Имод Ҳанбалий “Шазаротуз заҳаб”да Ибн Аҳвалдан нақл қиладилар. Улар Имом Қаффол Ибн Сурайждан илм олган, деб айтадилар ва ўзларига хилоф қилганларни зикр қилмайдилар. Худди бу борада ҳеч қандай ихтилоф бўлмагандай. Уларнинг фикрига кўра Қаффол Шошийнинг Боғдодга кириши 306 йилдан олдин бўлган. Чунки айнан 306 йилда Ибн Сурайж вафот этган. Бу ихтилоф Ибн Сурайжнинг вафоти санасидан келиб чиқмаган. Улар Ибн Сурайжнинг 306 йилда вафот қилгани тўғрисида ихтилоф қилишмаган. Имом Субкий “Табақотул кубро” асарида шундай деб ёзади: “Ибн Сурайжнинг вафоти 306 йилда бўлганини ҳамма бирдай тасдиқлаган. У ўша асрнинг олими. Ихтилоф Қаффолнинг Ироққа кириш санаси ва Ибн Сурайжни кўрганлиги тўғрисидадир”.\nБу ихтилофли масалани кўриб чиқиб, қуйидаги сабабларга кўра шайх Абу Исҳоқ Шерозий ва унга эргашганларнинг қарашини устун деб топдик:\nБиз бевосита тадқиқот олиб борган “Маҳосин ал-шариа”нинг Оксфорд қўлёзмаси 159-а бетининг 16 ва 17-сатрларида, Қаффол Шоший опа сингилларнинг ҳидонада энг ҳақлилари тартибини Ибн Сурайждан бевосита нақл қилади. Бу Қаффол Шоший Ибн Сурайжни кўриб ундан дарс олганини тасдиқлайдиган кучли далилдир.\nБундан ташқари Қаффол Шошийнинг ўзи фиқҳни Ибн Сурайждан ўргангани ҳақида айтиб ўтгани Ҳофиз ибн Асокирнинг “Тариху мадинати Димашқ” асарида қуйидагича келтирилади: “Абулқосим Зоҳир ибн Тоҳир Абу Бакр Байҳақийдан, у Абу Абдуллоҳ Ҳофиздан, у Абу Бакр Муҳаммад ибн Али фақиҳ Шошийдан ривоят қилади: “Нишопурга кирганимда Абу Бакр ибн Хузайма олдига кирдим. Ўшанда ёш ўсмир эдим. Унинг олдида бир масала тўғрисида гаплашдим. У менга: “Эй ўғлим, фиқҳни кимдан ўргандинг?” деди. Мен Абу Лайсни айтдим. У: “Кимдан ўргандинг?” деди. Мен: “Ибн Сурайждан”, дедим. У: “Ибн Сурайж илмни бировлардан (ўқиш учун) олиб турган китобларидан олган”, деди. Унинг ҳузуридагилардан бири: “Бу Абу Лайс асли Шошлик ва у юртнинг аҳли ҳанбалийдирлар”, деди. Шунда Абу Бакр: “Ибн Ҳанбал Шофеийнинг шогирдларидан бири эди-ку”, деган. Бу гап мақолда айтилганидек, “ҳаммани мўм тишлатиб қўйган”.\nЮқоридаги маълумотларга кўра, Қаффол Шошийнинг Бағдодга кириб келиши Ибн Сурайж вафот этган 306 йилдан олдин бўлган. Имом Қаффол Шоший Ироқда Ибн Сурайж билан бир қаторда Муҳаммад ибн Жарир Тобарий, Ҳофиз Боғандий, Абу Бакр Сайрофий каби уламолардан дарс олган. Имом Нававий “Таҳзиб” асарида, Субкий “Табақот” асарида, Довудий “Табақотул муфассирин”да унинг шу олимлардан илм олганини таъкидлаган.\nЎзХИА таянч докторанти,\n Қаранг: Ибн Осим Ибодий. Табақот ал-фуқаҳо ал-шофеия.,\nАбу Исҳоқ Шерозий. Табақот ал-фуқаҳо.,\nИбн Асокир. Табаййин.,\nИбн Асокир. Тариху Димашқ.,\nИмом Нававий. Таҳзиб ал-асмо ва ал-луғот.,\nИбн Холликон. Вафаят ал-аъён.,\nҲофиз Заҳабий. Сияр аълам ал-нубало.,\nҚазвиний. Асор ал-билад.,\nСубкий. Табақот шофеия кубро.,\nАснавий. Табақот шофеия\nИбн Қози Димашқий. Табақот шофеия.,\n Ал-лубоб фи таҳзибил ансоб, 2 / 174.\n Ал-ансоб, 10/ 211.\n Асор ал-билад, Б.538.\n Қаранг: Абу Исҳоқ Шерозий. Табақот ал-фуқаҳо.\n Имом Заҳабий. Тарихул ислом.,\nСалоҳиддин Сафадий. Ал-Вофий бил вафият.\n Ат-табақотул кубро, 3/ 25.\n Никоҳи бекор қилинган ота-оналарнинг бошқа турмуш қуриши, ёки вафоти сабабли уларнинг фарзандларини яқин қариндошлари васийлик ва ҳомийлик асосида тарбияга олиш тартиби ислом ҳуқуқида ҳидона деб аталади.\n Ибн Асокир, Тариху мадинати Димашқ. 54/247


Гарет Саутгейт – қитъа чемпионатида «игна устида ўтирадиган» мураббийлардан бири. Унинг қўл остида юлдузли таркиб йиғилган. Ҳатто Уорд-Проуз, Лингард, Мэддисон каби футболчиларга якуний қайдномадан жой топилмади. Мухлислар таркибида Кейн, Фоден, Маунт, Грилиш, Санчо, Рэшфорд каби юлдузларга эга жамоадан чемпионликни кутишга ҳам ҳақли. Аммо бунга мураббийнинг салоҳияти етадими?\nЕвро-96даги Пол Гаскойнга тақлидан имижини ўзгартирган Фоден «Олтин тўп»нинг келажакдаги эгаси кимлигини кўрсатиб қўйиш билан бирга, ЕЧЛ финалидаги мағлубият аламини эсдан чиқаришга уриниб кўради. 2-3 йилдан бери «МЮ»га ўтиши айтиладиган Санчо одатда катта ўйинларда ва турнирларда йўқолиб қолади. Ўзгарадиган вақт келди – совринлар ютиш ва топ-даражага чиқиш учун йирик турнирларда қаҳрамонлик қилиш талаб этилади.\nШунингдек, таркибда ўтган мавсум аламзадалари – Рэшфорд ва Стерлинг, иқтидорли ёшлар – Райс, Сака ва Беллингем бор. Таркибда даҳшатли рақобат юзага келган. Ўзини кўрсата олмаган юлдуз «бир лаҳзада» захирага тушиб қолиши мумкин.\nДалич 4-3-3 тактикасидан фойдаланиб, ҳужумкор ва жанговар футбол кўрсатади. Евро-2020дан сўнг Хорватияда авлодлар алмашинуви бўлиши мумкин. Златко тажрибали футболчиларга суянишини инобатга олсак, «қариялар» билан бирга у ҳам миллий жамоани тарк этса ажабмас. Мураббийга аввалроқ ишлаган араб клубларидан таклифлар бор.\n#Хорватия терма жамоаси\n#Чехия терма жамоаси\n#Шотландия терма жамоаси


Мен бир неча йилдан бери пенсия оламан. Бироқ жамғарилган бадалларни олган эмасман. Ҳозир эса соғлиғим ҳолати туфайли уларни шахсан бориб жамғариб бориладиган ҳисобварақдан ола олмайман. Кимдир уларни ишончнома бўйича олиши мумкинми? Бундай ҳолда нима қилишим керак?\n– Жамғариб бориладиган пенсия ҳисобварағидан пул олиш учун сиз аввало ўз Пенсия жамғармаси бўлимингиздан жамғариб бориладиган пенсия тўловларини олиш ҳуқуқи тўғрисидаги гувоҳнома олишингиз лозим. «Фуқароларнинг жамғариб бориладиган пенсия таъминоти тўғрисида»ги Қонуннинг2 20-моддасига кўра, улар ушбу гувоҳнома асосида бундай тўловларни олувчининг яшаш жойидаги Халқ банки филиали томонидан тўланади.\nБанкнинг туман бўлимига шахсан келиш имконияти бўлмаган тақдирда сиз уларни қонун ҳужжатларига мувофиқ берилган ҳужжатлар асосида ишончли вакиллар орқали олишингиз мумкин.\nЧунончи, Фуқаролик кодексининг 137-моддасида белгиланишича, пенсиялар, нафақалар, шунингдек банк муассасаларидан суммаларни олиш ҳақидаги ишончнома оддий ёзма шаклда ёки нотариал расмийлаштирилиши ҳамда ваколат берувчи ишлайдиган ташкилот, у яшайдиган уйга хизмат кўрсатувчи уй-жойдан фойдаланиш ташкилоти, ўзининг яшаш жойидаги фуқароларнинг ўзини ўзи бошқариш органлари ёхуд фуқаро даволанишда бўлган даволаш муассасасининг маъмурияти томонидан тасдиқланиши мумкин.\n2«Фуқароларнинг жамғариб бориладиган пенсия таъминоти тўғрисида»ги Қонун (2.12.2004 йилдаги 702-II-сон).


Алимбой Нишонов: ТДЮУ бугунги кўринишдаги фаолиятини тугатиши лозим – Fikrat.uz\n10:45 / 15.11.2019 24.09.2020 19697 0\nОлий таълим муассасаларининг барчасида белгиланган квотадан ташқари тест синовларида етарли балл тўплай олмаган абутуриентларнинг талаба бўлиши учун суперконтракт бўйича тўловни амалга ошириш тизими жорий этилди. Оширилган тўлов шартномасида тўлов миқдори олий ўқув юртидаги шартномага нисбатан 1,5 баробардан 25 баробаргача қилиб белгиланди.\nБу йил оширилган контрактнинг энг юқори миқдори Тошкент давлат юридик университетида қайд этилди. Бу бежиз эмас, албатта. Сабаби ёшларимиз орасида ҳуқуқ-тартибот идораларига мутахассислар тайёрлаб берадиган ушбу олий ўқув юртига қизиқиш катта.\nХўш, Тошкент давлат юридик университетига суперконтракт асосида қабул қилинган талабалар ўқишни тугатгандан сўнг иш ҳақи ҳисобидан қанча вақтда давомида сарфланган харажатни қоплай олади? Ойига 2,5-3 миллион сўмдан емай, ичмай тўпласа, 10 йилда таълим учун сарфланган пулни йиғиши мумкин экан. Хўш ушбу харажатни ҳуқуқ-тартибот органларининг бўлажак ходимлари қайси манбадан қоплайди? Сизда жавоб борми?\nНазаримда, Тошкент давлат юридик университети бугунги кўринишдаги фаолиятини тугатиши лозим. Мазкур олий ўқув юртидаги факультетлар мамлакатимиздаги бошқа олий ўқув юртларига тақсимлаб берилса, мақсадга мувофиқ бўларди. Жумладан, педагогика олий юртида педагог-ҳуқуқшунос, журналистикада – ҳуқуқ журналисти, иқтисод соҳасида иқтосодчи-ҳуқуқшунос, қўйингки тегишли соҳа илмидан бохабар ҳуқуқшунослар тайёрлашини ташкил этиш лозим. Тошкент давлат юридик университети эса Ҳуқуқшунослар олий мактабига айлантирилиши мақсадга мувофиқ. Ушбу масканда ҳуқуқшуносларга соҳанинг турли йўналишларини мукаммал ўргатадиган курслар очиш, мазкур курсларни муваффақиятли тамомлаганларга муайян соҳа бўйича фаолият юритиш ҳуқуқини берувчи сертификат берилишини белгилаш лозим.\nШунда, биринчидан, мамлакатимизда хуқуқ илмидан бохабар олий маълумотли соҳа мутахассисларининг беҳисоб заҳираси яратилади. Иккинчидан, Олий юридик мактабда талабгорларга халқаро, фуқаролик, маъмурий, нотариал, иқтисодий, жиноий, тиббий, криминалистик ва бошқа кўплаб ҳуқуқ-тартибот соҳасига оид билимларни чуқур эгаллаш имконияти пайдо бўлади, кўплаб билимли, малакали эксперт-ҳуқуқшунос мутахассислар тайёрлашга шарт-шароит яратилади.\nИзоҳ қолдиринг Алимбой Нишонов: ТДЮУ бугунги кўринишдаги фаолиятини тугатиши лозимАлимбой Нишонов, ТДЮУ\n13:23 / 29.11.2020 29.11.2020 8324 0


Тожикистон тоғларида Россия ҳарбийларининг аксилтеррор машқлари ўтказилди\n14:38 / 16.10.2015\nТожикистоннинг тоғли ҳудудларида Россиянинг 201-ҳарбий базаси ҳарбий хизматчиларининг халқаро террорчиликка қаршилик кўрсатиш бўйича ўқувлари ўтказилди.\nБу ҳақда ҳарбий бўлинма қўмондонлиги штаби ходимлари хабар берди. “Аксилтеррор машғулоти Душанбедан 25 км жанубда жойлашган Лаур ҳарбий полигонида ўтди”, - уларнинг сўзларини келтиради ТАСС агентлиги.\nСценарийга кўра, диверсантлар гуруҳи аҳолижойни эгаллаб, бу ерда қўмондонлик штабини ташкил қилади ва Тожикистон ҳудудига киришга уринади. Ҳарбийлар уларнинг бу хатти-ҳаракатларини тўхтатиши талаб қилинди.


Баффет бойлиги 100 миллиард доллардан ошган олтинчи олигарх бўлди\n14:17 / 11.03.2021\nМиллиардер Уоррен Баффетнинг бойлиги 100 миллиардлик довондан ўтди – энди Forbes рўйхатида бундай кўрсаткичга эришганлар сони 6 нафарга етди. Баффетнинг инвестиция ширкатининг акциялари бу йил 15 фоизга қимматлади.\nШундай қилиб, Баффет бойлиги 100 миллиард доллардан ортган олтинчи тадбиркор. Ундан ташқари, Amazon эгаси Жефф Безос (179,6 млрд доллар), Tesla ва SpaceX раҳбари Илон Маск (165,1 млрд доллар), Dior ва Louis Vuitton хўжайини Бернар Арно (158,5 млрд доллар) ҳамда Microsoft ҳаммуассиси Билл Гейтс (125,6 млрд доллар) шундай натижага эришишган.\nБаффетнинг Berkshire Hathaway компанияси 2021 йилни жуда яхши бошлади, дея эътироф этади Bloomberg. А тоифадаги компания акциялари бу йил 15 фоизга қимматлади ва АҚШнинг S&P 500 индексидаги энг йирик компанияларнинг капитализациясини ортда қолдирди. Бунга Berkshire’нинг ўз акцияларини сотиб олгани сабаб бўлди. Компания ўз акцияларини сотиб олиш учун ўтган йили рекорд миқдордаги 24,7 млрд ва 2021 йилнинг февралида 4,2 млрд доллар сарфлади, деб ёзади агентлик ўз ҳисоботида.\nБаффет бойлигининг бир қисмини хайрияга ажратганини ҳисобга олсак, 100 млрд долларлик маррани босиб ўтиш янада долзарброқ кўриниш олади. 2006 йилдан бери у қиймати 37 млрд долларга тенг акцияларини эҳсон қилган. Ундан ташқари, у Билл Гейтс билан биргаликда The Giving Pledge (Ҳадя қилиш қасами) лойиҳасини ишга туширган бўлиб, лойиҳага қўшилмоқчи бўлганлар ўз бойлигининг камида ярмини хайрияга сарфлаши керак бўлади.\n19:09 / 07.07.2020\n07:21 / 03.05.2020\nУоррен Баффет компанияси коронавирус сабабли 50 млрд доллар йўқотди\n20:14 / 23.02.2019


Президент Мирзиёев шу йилнинг 2 август кунги видеоселектор йиғилишида бу ҳокимни қаттиқ танқид қилган, уни ишдан олиш масаласини кўриб чиқиш ҳақида Бош вазирга топшириқ берганди.\nЖиззах вилояти ҳокимлиги ахборот хизмати тарқатган хабарга кўра, шанба куни Зарбдор туманида ўтказилган навбатдаги сессияда туман ҳокими этиб, 2013 йилдан буён Қашқадарё вилоятига ҳокимлик қилган Рўзиев Зафар Шаропович тайинланган.\nБу йиғилишда президент маслаҳатчиси Шерзод Кудбиев иштирок этган.\nШу куни Қашқадарё ҳокимлиги матбуот хизмати вилоятда бир неча ҳоким — вилоят ҳокими Зафар Рўзиев, Қарши шаҳар ҳокими Жамшид Фозилов, шунингдек, Чироқчи, Миришкор ва Китоб туманлари ҳокимлари ҳам ишдан олинганини хабар қилди.\nҚашқадарë вилояти, Яккабоғ туманидаги тадбиркор кредитга қурилган икки қаватли янги дўкони ва цехини бузишга келган туман ҳокими ўринбосарининг устига бензин сепиб, ëқиб юборгани ҳақида Озодлик шу йилнинг 22 июль куни хабар берган эди.\nБу воқеа ортидан Яккабоғ туман ҳокими ва унинг ўринбосари ишдан олинди, вилоят ҳокими Зафар Рўзиев эса Яккабоғ туманига бориб, аҳоли ва жамоатчилик фаоллари даврасида президент ва халқдан кечирим сўради.\nПрезидент Мирзиёев шу йилнинг 2 август кунги видеоселектор йиғилишида бу ҳокимни қаттиқ танқид қилган, уни ишдан олиш масаласини кўриб чиқиш ҳақида Бош вазирга топшириқ берганди.\nЗафар Рўзиевдан ташқари, Хоразм ва Фарғона вилояти ҳокимлари ҳам, президентнинг кескин танқидига учраганди.\nЗафар Рўзиев Қашқадарë вилояти ҳокими вазифасига тайинланишидан аввал Ўзбекистон Қишлоқ ва сув хўжалиги вазири лавозимида ишлаган.\nУ вазир бўлгунга қадар Қашқадарё вилояти Яккабоғ тумани ҳокими, Ўзбекистон президентининг қишлоқ хўжалиги ва сув масалалари бўйича маслаҳатчиси вазифаларида ишлаган.\nМулозимларни сувга тушириб таҳқирлагани билан яхши таниш бўлган Зойир Мирзаев ўтган йилнинг 29 октябрь куни бош вазир муовини лавозимидан бўшатилганди.\nБундан ташқари, 26 октябрь кунги сессияда, думбул билан танилган Миришкор ҳокими Равшан Комилов ҳам ишдан олинди.\nШунингдек, вилоят ҳуқуқ-тартибот тизимининг уч асосий мулозими: вилоят прокурори, вилоят ИИБ бошлиғи ва вилоят солиқ инспекцияси бошлиғи вазифасидан олинди.\nБош прокурорнинг биринчи ўринбосари Эркабой Тожиев эса Қашқадарё вилояти прокурори этиб тайинланди.


Абдукарим Мирзаев масаласида Туркия президентидан ёрдам кутилмоқда (фото) - EFFECT.UZ\nАбдукарим Мирзаев масаласида Туркия президентидан ёрдам кутилмоқда (фото)\n. 15:25 | 19.12.2020\nЎзбекистонлик таниқли журналист Абдукарим Мирзаевнинг ҳибсга олиниши ва Туркиядан депортация қилиниши масаласи юзасидан президент Ражаб Тойиб Эрдўғанга твиттерда мурожаатлар қилинмоқда.\n“Абдукарим Мирзаевни қўллаб-қувватлаш мақсадида Twitter орқали Туркия президенти Режеп Тойиб Эрдўғонга мурожаатлар ёзилмоқда. Сизлардан ҳам ушбу акцияга қатнашишни сўраб қоламиз. Эътиборингиз ва ёрдамингиз учун катта раҳмат!”, дейилади журналистнинг телеграм каналида.\nАйни вақтда Абдукарим Мирзаевни депортация қилиш тўғрисидаги қарорни бекор қилиш ва қўйиб юборилиши бўйича тегишли чоралар кўриляпти.\nБош прокуратура Матбуот котиби Ҳаёт Шамсутдиновнинг маълум қилишича, Ўзбекистон томони Мирзаевнинг қўлга олиниши бўйича сўров бермаган. Мамлакатда унга нисбатан ҳеч қандай жиноят иши ҳам очилмаган. Ташқи ишлар вазирлиги ҳозирда ишни ўрганаётганини ва тез орада расмий баёнот билдирилишини таъкидлади.\nАбдукарим Мирзаев Туркияда қамоққа олинди. У Ўзбекистонга депортация бўлиши мумкин\nТезкор: Абдукарим Мирзаевнинг маъмури мурожаат билан чиқди\nTeglar:Turkiya, Абдукарим Мирзаев, Ражаб Тойиб Эрдўған\nЎзбекистонда яна бир муҳим қонун маъқулланди\nҚаршида ГАИ машинаси ёниб кетди (видео)


Фламинго Коракалпогистонга нега учиб келади? – КУН УЗ\nГлавная / Жамият / Фламинго Коракалпогистонга нега учиб келади?\n30.01.2018\tЖамият Comments Off on Фламинго Коракалпогистонга нега учиб келади? 71 Показы\nКоракалпогистон Республикасининг Муйнок тумани худудида жойлашган Судочье кули турли кушларнинг ватани саналади. У ерни 240 дан ортик турдаги кушлар каторида ажойиб куш – фламинго хам макон килган, деб ёзмокда УзА.\nФламинголар, шунингдек, Коракалпогистоннинг яна бир неча худудида – Возрождение ороли, гарбий Коратеран кули, Шегекул (Междуречье сув саклагичи), Сарикамиш кули, Амударёнинг унг киргоги, Жалтирбас кулида учрайди.\nОрнитолог олимларнинг фикрича, махаллий тилда кизилгоз деб номланувчи фламинго кушлари Коракалпогистондан асосан учиб утиш, узок сафар олдидан озикланиш учун фойдаланади. Лекин коракалпогистонлик орнитолог олимлар 2014 йилда Судочье куллар тизимида олиб борган тадкикотлар вактида фламингонинг катта уяловчи колониясини топган эди.\nФламингонинг асосий озукаси майда кизил артемия ва унинг тухуми (цистаси) саналади. Бундан ташкари, фламинголар моллюскалар, хашарот личинкалари ва курт-кумурска билан хам озикланади. Улар озукасини сувнинг саёз жойларидан кидиради. Фламинго уялаган сувида озикланиши хам мумкин, лекин озука кам булса, бошка жойга учиб бориб (30-40 хатто 50-60 км.), яна кайтади.\nОрол денгизида артемия жонзотларини овлаш билан шугулланувчи «Аральская аквакультура» корхонаси директори Владимир Часовниковнинг таъкидлашича, бахор-куз ойларида Орол денгизи киргокларида фламинго тудаларини учратиш мумкин. Фламинголар бу ерга якин Судочье кулидан келиб, артемиялар тутади.\nЭнг кизиги, фламинголар ушбу артемиялар билан озикланиб, танасига ёг йигади, натижада пушти рангга кира бошлайди. Улар айникса, купайиш вактида артемияни купрок тановул килади.\nФламинго Узбекистон Кизил китобига киритилган 40 турдаги кушларнинг бири хисобланади.\nСогликни саклаш вазирлиги коронавирусга чалинган 7 нафар беморнинг согайганини эълон килганда бутун Узбекистон байрам килди, …


Венесуела Миллий ассамблеясининг Twitter-даги аккаунти блокланди\n20 Yanvar 10:47 / Published in Жаҳон\nTwitter Венесуела Миллий ассамблеяси аккаунтини блокировка қилганини эълон қилди\nTwitter Венесуела Миллий ассамблеясининг аккаунтини тўсиб қўйди, аммо ваколат муддати 5 январда тугаганига қарамай, ҳокимиятдан кетишдан бош тортган мухолифатчи депутатларнинг аккаунтини фаол сақлади.\nШу билан бирга, ваколат муддати 5-январда тугаган истеъфога чиқишни рад этган мухолифат депутатлари томонидан назорат қилинадиган @AsambleaVE аккаунти ўз фаолиятини давом эттирмоқда ва ҳанузгача ижтимоий тармоқда тасдиқланган деб белгиланган.\nТвиттер микроблоглар хизмати сешанба куни Венесуела Миллий Ассамблеяси аккаунтини блоклаб қўйди.\nМамлакат парламентининг янгиланган таркибидаги @LaNuevaAsamblea профилига киришда фойдаланувчи бўш саҳифага олиб борилади, бу аккаунт жамоат қоидаларини бузганлиги сабабли тўхтатилганлигини билдиради. Абонент ҳисоблагичи тикланди, профил ва сарлавҳадаги ёзувлар ва фотосуратлар ўчирилди. Сиз унга обуна бўлолмайсиз.\nШу билан бирга, ваколат муддати 5 январда тугаган, истеъфога чиқишни рад этган мухолифат депутатлари томонидан назорат қилинадиган @AsambleaVE аккаунти ўз фаолиятини давом эттирмоқда ва ҳанузгача тасдиқланган аккаунт сифатида кўк белги билан белгиланади.\n2020 йил 6 декабрда Венесуелада парламент сайловлари бўлиб ўтди, унда республика фуқаролари 277 депутатни сайладилар. Ғалабани ҳукуматни қўллаб-қувватловчи «Буюк Ватан қутбаси» қўлга киритди. Аввалги парламентда кўпчиликни ташкил этган амалдаги ҳукумат мухолифларининг муҳим қисми, шу жумладан оппозиция раҳбари Хуан Гайдо овоз беришда қатнашишдан ва уларнинг натижаларини тан олишдан бош тортди.\n6 январ куни сайланган депутатлар ўз ишларини бошлашди. Хорхе Родригез, алоқа ва маданият бўйича собиқ вице-президент, Миллий Ассамблея Президенти этиб сайланди.\nКўпгина Ғарб давлатлари Венесуеладаги парламент сайловларини ноқонуний деб ҳисоблашади ва республика қонун чиқарувчи органининг янги таркибини тан олишдан бош тортадилар.\nTagged under: TWITTER, АККАУНТ, БЛОКЛАНИШ, ВЕНЕСУЭЛА, МИЛЛИЙ АССАМБЛЕЯ, ТВИТТЕР\nАмерикалик ОАВ Россиянинг «Булаваси» ни ишга туширилишини дунёнинг охиратидан олдинги кўриниш деб билишади


16:01 / 13.11.2018 1238 pdf Ўқиш режими + -\nХалқаро “Нақшбанд туризм фестивали” доирасида ўтказилаётган тадбирлар бугун Тошкент шаҳрида давом этди.\nЭрталаб фестиваль иштирокчилари Ҳазрати Имом мажмуасини зиёрат қилдилар, Усмон Мусҳафи билан танишдилар. Шундан сўнг, меҳмонлар Ўзбекистон мусулмонлари идорасига ташриф буюришди. У ерда қизиқарли учрашув бўлиб ўтди.\nКуннинг иккинчи ярмида меҳмонлар Шайх Муҳаммад Содиқ Муҳаммад Юсуф роҳимаҳуллоҳ томонидан асос солинган “Hilol nashr” нашриёт-матбаасига ташриф буюрдилар.\nНашриёт-матбаа раҳбари Исмоил Муҳаммад Содиқ фестивал иштирокчиларини ташриф билан муборакбод этди. Учрашув асносида меҳмонлар нашриёт фаолияти билан ҳам яқиндан танишдилар.\nҚисқа ва сермазмун суҳбатдан сўнг, тадбир иштирокчиларига Шайх Муҳаммад Содиқ Муҳаммад Юсуф ҳазратларининг ҳаёт йўли ва фаолиятларига бағишланган фильм намойиш этилди. Фильм меҳмонларда катта қизиқиш уйғотиши билан бир қаторда, унутилмас таассурот ҳам қолдирди.\nАзиз ўқувчилар, бизни кузатишда давом этинг!\n21:04 / 13.11.2018 1714\n07:04 / 14.11.2018 1154\n1403 17:02 / 18.12.2018\n3872 05:39 / 08.09.2018\n868 15:38 / 30.01.2019\n396 15:15 / 19 август


Урганч галереясидаги суратлар йўқ қилинадими? - BBC News O'zbek\nФото муаллифлик ҳуқуқи Shuhrat Bobojonov\nImage caption "Бола бахши портрети" дунё санъатшунослари назарига тушган асар.\n"Сиз ўша қарор матнини кўрдингизми", деган саволга Ширин Тошева, ўзини ишдан бўшатишгани учун қарор билан танишиш имкони бўлмаганини айтди.\nФото муаллифлик ҳуқуқи Vyacheslav Akhunov\nImage caption Вячеслав Охунов 2011 йилдан буён чиқиш визасини ололмаяпти.\n"Бироқ бу ҳар доимги инвентаризация текширувларидан бири эди", деди галерея директори.\nМаримбой Отамуродов суратларни йўқ қилишга қарор қилингани ҳақидаги хабарни "бўлмаган гап" деди.\n"Агар бирор суратни кўргазмадан олиб қўйишга қарор қилинса, у галереянинг сақлаш хонасида сақланаверади", деди Маримбой Отамуродов.\n68 ёшли Вячеслав Охуновнинг "Мони" ва 53 яшар Шуҳрат Бобожоновнинг "Бола бахши портрети" каби асарлари Урганч галереясида сақланган ва дунё санъатшуносларининг эътиборига тушган.\nШуҳрат Бобожонов 2001 йилда Ўзбекистон Бадиий академиясидан сиëсий сабаб билан ҳайдаб юборилганида Вячеслав Охунов бу ҳайдалиш ҳақида "инсталляция" ташкил қилиб жамоатчилик эътиборини рассомнимг сиëсий репрессия қилинганига қаратган.\nImage caption Шуҳрат Бобожоновнинг суратлари остига муаллиф исми шарифи ёзилмаган.\n"1937 йили Германияда ҳокимият тепасига келган фашистлар ҳам комиссиялар тузишган. Бу комиссияларнинг вазифаси, улар ўзларининг таъбирича, "дегенератив" санъат" асарлари намуналарини излаб топиш бўлган. Модернизм оқимида ижод қилган ижодкорларнинг асарларини йўқ қилишга буйруқ берилган. Айтмоқчиманки, бу янгилик эмас. Агар бундай нарса Ўзбекистонда такрорланаётган бўлса, бу жиддий симптом. Агар менинг асарларимни хоҳламаётган бўлсалар, нега менинг суратларимни йўқ қилишади? Ҳозир менинг суратларим Оврўпода 100000 Еврога баҳоланяпти. Суратни исташмаса, муаллифига беришсин. Ёки Ғарбга сотишсин. Санъат асарини йўқ қилиш - ёввойилик, ваҳшийлик. Бу "Исломий Давлат"нинг Суриядаги асарлар, музей экспонатларини йўқ қилаётганига тенг амал", деди Вячеслав Охунов.\nЗамонавий Ўзбекистонда рассом Баҳодир Жалоловнинг Тарих музейи ва "Баҳор" ансамбли деворларидаги расмлари ҳукумат буйруғи билан нобуд қилинган эди.


18 июн 2019, Тошкент вақти: 05:55\nБешариқ тумани ер ресурслари ва Давлат кадастр бўлими ҳужжатларига кўра, Зарқайнар маҳалласидаги қабристон учун 1966 йилда 10 гектар ер ажратилган.\nФарғона вилоят, Бешариқ туман, Зарқайнар маҳалласи аҳолиси вакиллари туман ҳокимини қабристон учун ажратилган ерни ўзбошимчалик билан эгаллаб олиб, қабрларни оёқ ости қилган ҳолда пахта ва бошқа экин экиш учун фермер хўжалигига сотиб юборганликда айбламоқда.\nБешариқ тумани Ер ресурслари ва давлат кадастр бўлимининг Озодлик боғланган мулозими қабристон учун 1966 йилда ажратилган 10 гектар ернинг 4 гектари Юсупова Мадина фермер хўжалиги балансига ўтган йили қонуний асосда ўтказилганини айтди.\nОзодлик билан суҳбатда бўлган бешариқликлар қабристон ерининг учдан бир қисми фермер хўжалигига ўтказилиши оқибатида қабристон атрофида санитария-ҳимоя зонаси бузилгани, у ерни ободонлаштириш учун дарахт экишга ер қолмаганидан ташвиш билдирмоқда.\nБешариқ туман, Зарқайнар маҳалласида яшовчи 61 ёшли Анвар Раҳмонов туман ҳокимини қабристон ерини фермер хўжалигига сотиб юборганликда айблади:\n- Қабристонни ободонлаштириш учун атрофига терак экайлик десак, ерни фермер хўжалигига сотиб юборишибди. 10 гетар ердан 6 гектари қабристонга қолган, 4 гектарини хатлаб, фермер хўжалигига сотиб юборишган.\nБешариқлик исми сир қолишини истаган маҳалла фаолининг фикрича, қабристон ерининг учдан бир қисми фермер хўжалигига сотиб юборилиши оқибатида қабристон атрофида санитария-ҳимоя зонаси бузилган:\n- Санитария меъёри ва қоидалари талаблари бўйича санитария-ҳимоя зонаси 100 метрдан кам бўлмаслиги лозим, ҳозир у ерда терак экишга ҳам жой қолмаган. "Халқнинг мозори ва бозорига тегма", дейишади, лекин ҳокимлар мозоримизни ҳам бозоримизни ҳам вайрон қиляпти.\nАнвар Раҳмоновнинг айтишича, Бешариқ туман Ер ресурслари ва давлат кадастр бўлими ҳужжатларида Зарқайнар маҳалласидаги қабристон учун 1966 йилда 10 гектар ер ажратилган.\n- Ҳозирги кунда қабристон 6 гектардан иборат ер ҳудудида қолган, - дейди Раҳмонов.\nҚабристон учун ажратилган ерининг бир қисми фермер хўжалигига ўтказиб берилишининг Ўзбекистондаги қонунларга нақадар мос эканлиги эса савол остида.\nЮсупова Мадина фермер хўжалигининг исмини айтмаган раҳбарларидан бири Озодлик билан суҳбатда ерни қонуний асосда олганликларини айтди:\n- Пахта экиш учун ҳокимият ерни таклиф қилди, биз олдик. Пахта экиб, давлатга топширяпмиз. Бекор ётган ер эди, шу ердан ҳосил олиб давлатга топширяпмиз. Ҳеч қанақа ноқонуний жойи йўқ, келиб текширишсин.\nБешариқ туман Ер ресурслари ва давлат кадастр бўлимининг исми айтилмаслигини сўраган мулозими Озодлик билан суҳбатда қабристон учун ажратилган ернинг бир қисми узоқ йил фойдаланилмасдан қолиб, ташландиқ жойга айлангани учун у ерда зироат экинлари экиш мақсадида фермер хўжалигига тендер асосида сотилганини айтди:\n- Бу ер узоқ йил, ўша совхоз даврларидан бери осилиб қолган эди. Қаровсиз ерлар эди. Ўтган йили Юсупова Мадина фермер хўжалигига қўшиб берилди. У ерда қабр йўқ, фақат ер. Қабристон қандай жойда бўлган бўлса шу жойида турибди, уни ерига тегилгани йўқ. Лекин, у ердаги аҳоли 6 гектар эмас 9 гектар бўлиши керак, қарорда ёзилган, деб жанжал қиляпти. Қаровсиз ётганида бу ер ҳеч кимни ёдига тушмаган эди. Аслида жанжаллик ҳеч нарса йўқ. Қабристоннинг 6 гектарлик ҳудудида 4 гектар ер бўш турибди, улар терак экиб, ободонлаштирмоқчимиз дейишди, экаверинглар, 4 гектар ер турибдику?!\nБешариқ тумани ҳокимлигининг ер масалаларига масъул расмийси эса, Зарқайнар маҳалласи аҳлига қабристон учун қўшимча ер керак бўлса, бошқа жойдан берилишини ваъда қилди:\n- Ўша қабристоннинг ичида керагидан ҳам ортиқ ер бор. Терак экиб ободонлаштираман, деса шу ерга экса бўладику, йўқ булар "ҳоким ерни қайтариб берсин", деб жанжал кўтаряпти. Гўё ҳоким ерни ўзи учун олиб қўйгандек. Керагидан ҳам ортиқ ер бор, керак бўлса яна берамиз.\nЛекин, Зарқайнар маҳалласи аҳолиси ҳоким нима асосда қабристон учун ажратилган ерни фермер хўжалигига ўтказилганини изоҳлаб беришини талаб қилишмоқда.\nОзодлик бу масалада Бешариқ тумани ҳокимининг ўзига боғлана олмади.\nҲокимнинг ёрдамчиси саволни эшитиши билан телефонни қўйиб қўйди.\nМаҳаллий амалдорлар қабристон ҳудудларини ўзбошимча ўзгартириши маҳаллий аҳоли норозилигига сабаб бўлиши Ўзбекистонда биринчи марта кузатилаётгани йўқ.\nЎтган ой Самарқанд вилояти Пахтачи туманида аҳоли прокурор қабрларни оёқости қилиб онасига сағана қурдиргани ҳақида Озодликка шикоят қилган эди.\nТожикистонда энди қабр тошлари ҳам... тартибга солинади


Жиззахда қарама-қарши йўналишга чиққан машина содир этган ЙТҲда бир киши вафот этди\nЖиззах шаҳрида қарама-қарши йўналишга чиққан машина ўз йўналишида ҳаракатланиб келаётган бошқа бир машина билан тўқнашган. Оқибатда бир киши вафот этган. Бу ҳақда вилоят ИИБ ЙҲХБ хабар бермоқда.\nМаълум қилинишича, жорий йил 18 май куни соат 8:50 ларда давлат аҳамиятига эга 4Р38 Жиззах-Ғаллаорол йўлининг 35 километрида Ғаллаорол туманида яшовчи, 1987 йилда туғилган ҳайдовчи ўз бошқарувидаги Ласетти машинасида ҳаракатланиб келаётиб, Жиззах шаҳри Амир Темур маҳалласида яшовчи 1998 йилда туғилган ҳайдовчи бошқарувидаги Нексия 3 машинаси билан тўқнашиб кетган.\nОқибатда ҳар иккала машина ҳайдовчилари оғир тан жароҳатлари олиб Республика шошилинч тез тиббий ёрдам маркази Жиззах филиалининг жонлантириш бўлимига ётқизилган. Шифокорлар томонидан кўрсатилган тиббий ёрдамга қарамасдан, Ласетти ҳайдовчиси шифохонада вафот этган.\nСуриштирувда маълум бўлишича, Нексия 3 ҳайдовчиси йўл ҳаракати қоидаларини қўпол тарзда бузиб, тез ҳаракатланган ва ўзидан олдинда ҳаракатланиб кетаётган машиналарни қувиб ўтиш учун қарама-қарши йўналишга чиққан. Сўнг, ўз йўналишига ўтишга улгурмай, рўпарадан келаётган Ласеттига урилган.\nҚайд этилишича, ҳозирда мазкур ҳодиса юзасидан Жиззах шаҳар ИИБ ЙҲХБ томонидан суриштирув олиб борилмоқда.


Аёлни урган “военком”, сўзининг устидан чиққан Байден, Раҳмондан нажот қидираётган Масъуд – янгиликлар дайжести | Qalampir.uz\nАёлни урган “военком”, сўзининг устидан чиққан Байден, Раҳмондан нажот қидираётган Масъуд – янгиликлар дайжести\nЖамият\t09 Ноябрь 22:19 8989\nЯкунига етаётган 9 ноябрда Ўзбекистон ва жаҳонда нималар бўлди? Бугун қандай муҳим янгилик, воқеа-ҳодисалар билан ёдда қолмоқда? QALAMPIR.UZ дайжестида куннинг энг муҳим воқеаларининг қисқача тафсилоти билан танишинг.\nСамарқанд вилоятининг Нарпай туманида бир оиланинг тўрт аъзоси ис газидан заҳарланиб вафот этди.\nЖорий йилнинг 22 октябрь куни Нарпай тумани Нарпай маҳалласида яшовчи фуқаро Ж.С., унинг турмуш ўртоғи ва 2 нафар вояга етмаган фарзанди яшаш уйида ўлик ҳолда топилган.\nТекширув натижасида улар ис газидан вафот этгани аниқланган. Вилоят прокуратураси вакилининг қўшимача қилишича, хонадонда қўлбола печдан фойдаланилган.\nРоссиянинг “I Fly Airlines” авакомпаниясига Ўзбекистонга парвозларни амалга ошириш учун вақтинча тақиқ қўйилди.\nОлмалиқ шаҳар “военком”и бозорда аёлни ургани айтилмоқда\nИжтимоий тармоқларда Олмалиқ шаҳар Мудофаа ишлари бўлими бошлиғи бозорда аёл кишига нисбатан ноўрин хатти-ҳаракатни амалга оширгани айтилаётган видео тарқалди.\nТарқалган видеода ҳарбий формадаги эркак дўконга кириб, эр-хотинга ўғлининг муддатли хизмат ўташи учун тузилган шартнома бўйича пул тўлаши кераклигини айтаётганини кўриш мумкин. Ота бунга жавобан ўғли учун у пул тўлашга мажбур эмаслигини айтиб жавоб қайтарган. Она ҳам худди шундай жавоб берган. Шунда эркак аёлни қўлидаги телефонига ташланиб, уни тасвирга олиши мумкинмаслигини айтган. Тасвирлардан ҳарбий аёлни урганини тахмин қилиш мумкин.\nЎзбекистонда 30-70 ёшдаги аҳоли ўртасида ўлим ҳолатларининг 53 фоизи ҳанузгача юрак-қон томир касалликларига тўғри келмоқда.\nЎзбекистон куз-қиш мавсумида табиий газ тақчиллигини сезса, ушбу энергия ресурсини хориждан сотиб олиши ҳам мумкин.\nБирлашган Миллатлар Ташкилоти қочқинлардан сиёсий мақсадларда фойдаланишга қарши.\n“Биз бир қанча вақтдан бери Польша ва Беларусь чегарасида содир бўлаётган воқеалар ҳақида хабарларни кўриб турибмиз. Бир қатор фундаментал тамойиллар мавжуд — одамлар ҳеч қачон сиёсий мақсадларга эришиш учун восита сифатида фойдаланилмаслиги керак, айниқса улар заиф ҳолатда бўлса. Тегишли тамойиллар 1951 йилдаги Қочқинлар бўйича конвенцияда белгиланган ва улар ҳамма томонидан ҳурмат қилиниши керак”, деган БМТ Бош котибининг Матбуот котиби Стефан Дюжаррик.\nНигерияда мактаб ёниб, 26 нафар ўқувчи ҳалок бўлди\nНигерияда хоналари сомондан қурилган мактаб ёниб кетиши оқибатида 5-6 ёшли 26 нафар ўқувчи ҳалок бўлди, 13 киши жароҳатланди.\nҚайд этилишича, ёнғин кеча, 8 ноябрь куни мамлакат жанубидаги Маради шаҳридаги мактаблардан бирида содир бўлган. Мактабнинг 3 та синф хонаси ёниб кетган.\nМесси “Барселона” футболчисини ПСЖда кўрмоқчи\nКаталониянинг “Барселона” клуби футболчиси Хорди Альба жамоани тарк этиши мумкин.\nМанбада айтилишича, Каталония клуби молиявий муаммолар сабаб футболчининг маошини қисқартирмоқчи. Бу эса Альбага унчалик маъқул келмаяпти.\nҲимоячи жорий мавсумда маошини қисқартиришга рози бўлди, бироқ уни мунтазам равишда амалга ошишига қарши. ПСЖ клуби мазкур вазиятни жиддий тарзда кузатиб бормоқда. Сабаби, парижликларнинг янги аъзоси Лионель Месси “кўк-анорранглилар” сафидаги собиқ шеригини Францияда кўришни истамоқда.\nМЮ саросимада қолганга ўхшайди – Фердинанд\n“Манчестер Юнайтед” собиқ сардори Рио Фердинанд жамоа бош мураббийи Оле Гуннар Сульшер ҳақида фикр билдирди.\n“Бу мавсумда Премьер лигада бирор ҳеч бир соврин учун кураша олмаймиз, деб ўйлайман. Ҳар ҳафта жамоамизни кузатаман. МЮнинг ўйинида ҳеч қандай фалсафа ёки шахсиятни кўрмаяпман. Жамоа саросимада қолганга ўхшайди. Оле бизни чемпион қила оладими, деган саволга мен ҳар доим бир оз шубҳа билан қараганман. У буни қила оладими ёки йўқми, ишончим комил эмас эди. Аммо Оле йиғган жамоанинг жорий мавсумдаги ўйинларини таҳлил қилиб, эстафетани “Манчестер Юнайтед”ни кучайтириши мумкин бўлган одамга топшириш вақти келди, деб ўйлайман. Оле бошини баланд кўтариб кетиши мумкин. Ўйинчилар мураббийдан қўрқмаётгани сезилиб турибди ва улар югуришмаяпти, баъзида эса ўйин давомида жароҳат олишяпти. Бу мураббийга нисбатан ҳурматсизлик”, дейди Фердинанд.\n27 Ноябрь 19:00 37655\n25 Ноябрь 08:20 32699


Кун мавзулари, 29 август 2016 саҳифа pageno\n12 декабр 2019, Тошкент вақти: 13:31\nдушанба 29 август 2016\nСенат Ўзбекистон милицияси тўғрисидаги қонунни маъқуллади\n24 август куни Ўзбекистон Сенати ялпи мажлисида бир овоздан маъқулланган "Ўзбекистон ички ишлар органлари тўғрисида", деб номланган қонун презиент Каримов томонидан имзолангач кучга киради.\nЎзбекистонда торга тақиқ\nЎзбекистонда тор чалиш бўйича махсус таълим тўхтатилган ва тор ўзбек миллий чолғу асбоблари реестридан чиқарилган. Ўзбекистонда айни миллий чолғуга табу қўйилиши билан боғлиқ мантиқсиз вазиятни янги карикатурасида ифода этган рассом Адолат, eltuz.com нашрига бу юзадан чуқур таассуф билдиради.\nМустақиллик арафасида милиция ҳодимларига янгича бош кийим тарқатилди\n24 августдан бошлаб Ўзбекистон Ички ишлар вазирлиги шахсий таркиби ҳамда вазирликка қарашли ҳарбий қисм ходимларига янги бош кийимлари (фуражка)лар тарқатила бошланди. Озодлик суҳбатлашган милиция зобитлари янги фуражкаларнинг олдингисидан анча кўркам эканлигини айтишди.\nЎзбекистон Матбуот ва ахборот агентлиги раҳбари қўлга олинди\nЎзбекистон Матбуот ва ахборот агентлиги бош директори Омонулло Юнусов Миллий хавфсизлик хизмати ходимлари томонидан ўз ишхонасидан қўлига кишан солиниб¸ олиб кетилган. Озодлик эга бўлган маълумотга кўра, 57 яшар Юнусов Тошкентнинг Юнусобод туманидаги “Гвардейский” дея аталадиган МХХ тергов изоляторида ушлаб турилибди.\nМустақиллик байрами арафасида Тошбулоқ шаҳарчасини безатишга сафарбар этилган Наманган тумани ободонлаштириш бўлимининг икки нафар ишчиси электр токи уриши оқибатида ҳалок бўлди. Яна бир ишчи оғир жароҳат билан касалхонага ётқизилди. Воеқа гувоҳларининг айтишича, ишчилар кўтарган нарвон юқори кучланишдаги электр симига тегиб кетган ва уларни ток урган. Ўзбекистонда корхона ва ташкилотлар ишчиларининг техника хавфсизлигига риоя қилмаслиги оқибатида фалокатлар тез-тез содир бўлиб туради.\nЎзбек олимпиадачиларни аэропортда Салим Абдувалиев, Мираброр Усмонов ва Бош вазир Мирзиёев кутиб олди\nЎзбекистон 22 август куни Қирғизистон билан баҳсли бўлиб турган Унгартепа ҳудудига киритилган 7 кишидан иборат милиция десантини олиб чиқиб кетишдан бош тортмоқда. Бунгача қирғиз расмийлари Тошкент томонидан қўйилган талаблардан бирини бажариб, 13 августда қўлга олинган ўзбек милиционерини ватанига қайтарган эди.Тошкент бундан ташқари Косонсой сув омбори ҳудудидаги қирғиз постлари олиб ташланишини талаб қилмоқда.\nЖиззахда ҳалок бўлган 10 ишчининг дафн маросими ҳаражатларини Ўзтрансгаз кўтарди\nОзодлик Жиззах вилояти Ғаллаорол туманида ўтган ҳафта охирида содир бўлган фожеа билан боғлиқ янги тафсилотларни аниқлади. "Ўзтрансгаз" акциядорлик компанияси таркибидаги корхона - Ғаллаорол Магистрал газ қувурлари бошқармаси ишчи-хизматчиларидан 10 нафари 20 август эрталаб бошқармага қарашли Канализация насос станциясидаги сув моторларини таъмирлаётиб заҳарли газдан ўлган, яна 3 киши вилоят касалхонаси жонлантириш бўлимига ётқизилган эди.\nОлий ва ўрта махсус таълим вазирлиги томонидан 22 август куни Тошкентдаги олий таълим муассасалари ректорларига берилган буйруққа кўра¸ 23 август куни Рио олимпиадасидан қайтиб келаëтган ўзбек спортчиларини пойтахтдаги талабалар “ëрқин либослар”да кутиб олишлари лозим.\nСамарқандда паспорт олиш учун катта навбат пайдо бўлди\nСамарқанд шаҳри ва туманлари ИИБ идоралари олдида паспорт олиш учун турганларнинг улкан навбати ҳосил бўлган. Бу навбатда турганлардан бири паспорт олиш учун узоқ навбат кутганидан нолиди. Самақарқанд вилоят ИИБ даги Озодлик манбасининг айтишича¸ “Одам савдоси билан боғлиқ процедуралар боғлиқ жараëн” паспорт олиш муддати узайишига сабаб бўлган.\nҚирғизистоннинг Олабуқа тумани тергов изоляторида 13 августдан бери ҳибсда сақланиб турган Ўзбекистоннинг Косонсой туман Ички ишлар бўлими ходими орадан 10 кун ўтганидан сўнг ватанига депортация қилинди. Ўзбек милиционери Ўзбекистон икки давлат ўртасида баҳсли бўлиб турган Унгартепа ҳудудига 7 кишилик милиция десантини ташлагани ортидан ўтказилган музокаралар натижасида ҳибсдан чиқарилган.


Байрам тиланчига ҳам байрам\nХалқаро болалар куни муносабати билан бошланган “Ҳар бир фарзандга меҳр-эътибор” ҳафталиги ва байрамона тадбирлар Ўзбекистон болаларининг асосий муаммоларини хаспўшлай олмаëтир.\nХоразмнинг чекка қишлоқларидан бирида яшовчи 11 ёшли қизалоқ Нигина байрамларда синглиси билан истироҳат боғларига сайрга боришни орзу қилади.\n- Бугун байрам¸ лекин биз ҳеч қаëққа бормадик. Телевизорда болаларнинг паркларда юрганини¸ арғимчоқларда учаëтганини кўрдим. Лекин биз уйда ўтирибмиз.\nОнам сайрга боришга пул йўқлигини айтди. Мен ҳам паркка боришни, арғимчоқларда учишни, музқаймоқлар ейишни орзу қиламан, дейди хоразмлик қизалоқ.\nНигинанинг айтишича, синглиси иккаласи Ўзбекистондаги энг нуфузли истироҳат боғи бўлган “Тошкент – Ленд” боғига боришни орзу қилишади.\nСуриштириб билсак, “Тошкент – Ленд” боғига кириш нархлари катта ёшдагилар учун 18000 сўм, болалар учун 8000 сўм экан.\nТуман марказидаги истироҳат боғига келишга пул топа олмаган Нигинанинг оиласи сингари юзлаб камбағал оилалар фарзандлари учун “Тошкент – Ленд” боғига кириш қўл етмас орзулигича қолиши мумкин.\nШундай бўлса-да¸ “Ҳар бир фарзандга меҳр-эътибор” ҳафталиги доирасида “Тошкент-Ленд” истироҳат боғида ўтказилган тадбир айрим болаларга ушбу боққа текин кириш имконини яратгандек.\nЎзА маълумотига кўра, Тошкент шаҳри ва вилояти, Сирдарё, Жиззах вилоятларидаги меҳрибонлик уйлари тарбияланувчилари Халқаро болалар байрами муносабати билан Тошкент-Ленд боғига таклиф қилинган.\nАйни пайтда, 1 июн куни Тошкентдаги ва вилоят марказларидаги айрим истироҳат боғлари ҳам болалар учун бепул хизмат кўрсатган.\nТошкентлик Дилфуза Давронова болаларга яратилган бу имкониятдан хурсандлигини айтади.\n- Кўчаларда болалар ота-оналари билан шоду-хуррам юришибди. Кеча укамнинг ва синглимнинг болалари ҳайвонот боғига бориб ўйнаб келишди. Болалари жуда ҳам хурсанд, дейди Дилфуза Давронова.\nМанғитлик Робия опа эса озиқ –овқатдан орттириб, болаларини сайр қилдириш имкони йўқлигидан ўкинади.\n- Сайр қилдириш қаёқда, фақат емак ва ичмак. Учта фарзандим бор. Уларнинг ҳам кийгиси келади¸ лекин етказиб бера олмаймиз. Навбати билан олиб бераман кийимни. Бирданига ҳаммасига олиб бера олмайман.\nЯна китоб-дафтар дегандай. Имконият борича бозор-ўчардан орттириб етказамиз. Етмай қолаëтган вақтлари ҳам бор. Етмай қолган вақтда қарз оламиз. Шундай экан¸ сайр қайдан бўлсин, дейди хўрсиниб Робия опа.\nҲуқуқ фаоли Суҳроб Исмоиловга кўра, Ўзбекистонда қишлоқ болалари билан шаҳарлик болалар ўртасида катта тафовут бўлиб, айниқса, қишлоқ болаларининг билим олиш ҳуқуқлари қўпол равишда бузилаяпти.\n- Болалар ҳуқуқи бузилишининг конкрет ҳоллари¸ биринчи навбатда¸ мажбурий меҳнатдир. Давлат томонидан болаларнинг қишлоқ хўжалик ишларига¸ хусусан пахта теримига¸ баҳорда мавсумий пахта ишларига мажбурлаб тортилиши кузатилаяпти.\nБундан ташқари¸ турли хил ҳашарларга¸ кўча супуришларга¸ шанбаликларга тортиш ҳам бор, дейди Суҳроб Исмоилов.\nБошқа бир ҳуқуқ фаоли Абдусалом Эргашев эса, ўзбек болаларининг ҳуқуқлари поймол қилиниши оиладан бошланади деган фикрда.\n- Ўзбекистонда энг аввало ўзимизнинг менталитетдан келиб чиқиб қарайдиган бўлсак¸ болаларнинг ҳуқуқи биринчи навбатда оиланинг ўзида поймол қилинади. Ўзбек оиласида болалар оиланинг тенг ҳуқуқли аъзоси ҳисобланмайди, дейди Абдусалом Эргашев.\nАксар маҳаллий кузатувчилар эса, болаларнинг ҳуқуқлари топталишига кўп ҳолатларда қашшоқлик сабаб бўлишини айтишади.\nНаманганлик тўққиз ёшли қизалоқ Озодлик билан суҳбатда қамбағаллик боис 10 яшар опаси билан биргаликда гадойлик қилишни айтади.\n- Мактабда ўқимайман. Онам бермаганлар. Онам операция бўлганлар. Катта опам кўричак бўлганлар, кичик опам билан кўчада юриб пул сўраймиз, дейди наманганлик қизалоқ.\nНаманганлик бу опа-сингиллар ҳам байрам бўлганидан хурсанд.\n“Байрамларда кўчалар одамлар билан гавжум бўлгач¸ кўпроқ пул сўраш имкони бўладида”¸ деб изоҳлайди ўз мамнунлигини тиланчи қизалоқлар.


Аллоҳ тайёрлаб қўйган буюк салтанатлар - Баҳоуддин Нақшбанд ёдгорлик мажмуаси маркази\nАллоҳ тайёрлаб қўйган буюк салтанатлар\n10 июл 2016 й.\n1840 марта ўқилди.\nИнсон нафсини жиловлаб сиротал мустақим йўлидан юрмоқлиги лозимдир. Солиҳ, тақводор, собир мусулмонлар дунё ҳаётида ана шу сифатларга амал қилиб яшаб ўтганлар охиратда Аллоҳ тайёрлаб қўйган буюк салтанатдан жой топишади. У манзилларда шундай қадр-қиймат, иззат-икром, роҳат-фароғат топадиларки, бошқа жойга кўчишни зинҳор истамайдилар. Агар жаннат васфларини, қандайлигини билмоқ истасанг Қуърон ўқи. Аллоҳнинг изоҳидан ортиқроқ изоҳ ҳеч қаерда йўқ.\nУбода розияллоҳу анҳудан ривоят қилинади: «Набий соллаллоҳу алайҳи ва саллам:\n«Жаннатда юзта даража бордир. Икки даражанинг ораси осмон билан ерчаликдир. Фирдавс унинг энг олий даражасижир. Ундан жаннатнинг тўрт анҳори отилиб чиқадир. Унинг устида Арш бўлади. Агар Аллоҳдан сўрайдиган бўлсангиз, Фирдавсни сўранг», дедилар». Термизий ва Бухорий ривоят қилган.\n"Албатта, иймон келтирган ва яхши амалларни қилганларга Фирдавс жаннати манзил бўлгандир"(Каҳф сураси,107-оят).\nФирдавс жаннатига кирувчилар сифатлари: “Батаҳқиқ, мўминлар нажот топдилар. Улар намозларида хушуъ қилувчилардир. Улар беҳуда нарсалардан юз ўгиргувчилардир. Улар закотни адо қилгувчилардир. Улар фаржларини сақловчилардир. Магар ўз жуфти ҳалоллари ва қўлларида мулк бўлганлардан (сақламасалар), албатта, улар маломат қилинувчи эмаслар. Ким ана шундан бошқани талаб қилса, бас, ана ўшалар тажовузкорлардир. Улар омонатларига ва аҳдларига риоя қилгувчилардир. Улар намозларини муҳофаза қилувчилардир. Ана ўшалар ворис бўлгувчилардир. Улар Фирдавсни мерос олурлар, улар унда абадий қолгувчилардир” (Мўъминун, 1-11).\n2. Адн Жаннати;\nЛуғатда “истиқомат жойи, неъматга бой истиқрор ўрни” деган маънони билдиради. Қуръони каримнинг “Фотир”,“Раъд”, “Баййина” ва бошқа сураларида Адн жаннати тавсифи келтирилган.\n"У Aдн жаннатидир. Унга кирганларида остидан анҳорлар оқиб турар, улар учун у ерда истаган нарсалари бор. Аллоҳ тақводорларни ана шундай мукофотлар" (Наҳл сураси, 31 оят).\n3. Жаннатул маъво;\n"Ҳа, иймон келтириб, яхши амалларни қилганларга, бас, уларга қилиб ўтган амаллари учун жаннатул маъваа манзилдир" (Сажда сураси, 19 оят).\nАллоҳ таоло: «Сидратул мунтаҳо-(тугаш дарахти) олдида. Унинг ҳузурида маъво жаннати бор», деган. Сидра-дарахт, мунтаҳа-интиҳо, тугаш демакдир. Бу дарахтнинг тугаш дарахти деб номланишининг сабаби бор. Осмонда фаришталар ўша дарахт олдигача бора олар эканлар, холос, ундан нарига ўта олмас эканлар. Ундан нариги томонда нима борлигини Аллоҳ таолодан ўзга ҳеч ким билмас экан.\n"Улардан ҳар бир киши наъим жаннатга киритилишни тамаъ қиладими?" (Маъoриж сураси, 38 оят).\nСаҳл розияллоҳу анҳудан ривоят қилинади: «Набий соллаллоҳу алайҳи васаллам:\n«Жаннатнинг саккиз эшиги бўлиб, улардан бир эшик Райён деб номланур. Ундан фақатгина рўзадорлар кирурлар», дедилар». Икки Шайх ривоят қилган.\nУшбу ҳадиси шарифда охиратда Рўза ибодатининг фазли бошқа ибодатлардан кўра қандоқ намоён бўлиши баён қилинмоқда. Қиёмат куни рўзадорларни жаннатга киришлари учун алоҳида «Райён» исмли эшик очилар экан.\n"Бас, иймон келтириб, яхши амалларни қилганлар, улар (ровза) жаннатда шодланурлар". (Рум сураси, 15 оят).\nСоҳибини яхшиликларга бошлаган иймонгина иймон ҳисобланади. Бошқаси иймон эмас. Иймонга келиб, яхши амаллар қилганларни эса, Аллоҳ таолонинг Ўзи доимо ҳидоятга йўллаб туради. Ўша ҳидоят, иймон ва яхшиликлари туфайли жаннатга кирадилар.\n7. Хулд жаннати;\n«Жаннатул хулди»-мангулик жаннатидир. Аллоҳ таоло «Фурқон» сурасида:\n8. Дорус салом;\n"Уларга Роббилари ҳузурида Дорус салом (тинчлик уйи) бордир. У зот қилган ишлари учун уларнинг дўстидир" (Анъаам сураси, 127 оят).\nАллоҳ таоло ҳузурида. Бу дунёга қилган яхшиликлари учун унга дўст бўлурлар. Аллоҳга дўст бўлиш ҳар бир мўминнинг олий мақсади.\nАзизжон Жамолов – Шофиркон тумани\n“Шайҳи Дарвеш” жоме масжиди имом-хатиби.


B12 витамини танқислиги: белгилари ва унинг ҳаётий функцияларга таъсири - Zamin.uz\n18:20 / 25.10.2020\nОрганизмдаги уч муҳим функция — асаб соғлиғини сақлаш, қон айланиши ва ДНК синтези — B12 витаминида мавжуд. Агарда ушбу витамин етишмаса, одам кучли ҳолсизлик ва чарчоқни ҳис қилади, деб ёзади Express.\nHarvard Health маълумотларига кўра, B12 витаминининг танқислиги белгиларни секин-аста вужудга келтириб, уларни кучайтирган ҳолда жуда секин шаклланиши мумкин. Бироқ айрим ҳолатларда B12 витамини танқислиги нисбатан тез шаклланади.\nМазкур озуқа танқислиги турли белгиларни юзага келтириши ҳисобга олинадиган бўлса, уни бошқа бирор касаллик билан адаштириб юбориш қийин эмас.\nАгарда инсон ўзида B12 танқислигини гумон қилса, қуйидагиларга эътибор қаратиши лозим:\n- оёқ ва қўл бармоқларининг увушиб қолиши ёки санчиши;\n- мувозанат сақлашдаги муаммолар;\n- анемия (камқонлик);\n- тилнинг шишиши ва яллиғланиши;\n- диққатнинг бузилиши ва хотира ёмонлашуви;\n- озиб кетиш.\nB12 танқислигини юзага келтирадиган иккита асосий омил мавжуд — хавфли анемия ва овқат рационида витамин етишмаслиги.\nХавфли анемия — бу аутоиммун касаллик бўлиб, у организмнинг ички факторларини — ошқозонда синтез қилинадиган ва ичакларда B12 витаминининг сўрилиши учун керак бўлган оқсилни ишлаб чиқаришига халақит беради.\nШунингдек, турли диеталар, хусусан, вегетариан ва веган диеталари B12 витамини танқислиги юзага келиш хавфини оширади. B12 витамини асосан ҳайвон маҳсулотларида ва бойитилган овқатларда мавжуд. “Замин” янгиликларини “Инстаграм”да кузатиб боринг\n19-04-2020, 17:30, Ҳаёт тарзи\n24-09-2019, 12:13, Ҳаёт тарзи\n16-09-2019, 09:42, Ҳаёт тарзи\n6-02-2018, 22:00, Ҳаёт тарзи\nҚайси витамин қандай вазифани бажаради?\n15-05-2017, 16:10, Ҳаёт тарзи


100 дан ортиқ мактабларда “Хавфсиз мактаб” тизими жорий этилди\nУмумтаълим мактабларида ўқувчилар давоматини электрон ҳисобга олиш тизими лойиҳаси концепциясини амалга ошириш доирасида Тошкентдаги 100 дан ортиқ мактабларга “Хавфсиз мактаб” лойиҳаси доирасида “Face ID – Юздан таниш” технологияларига асосланган электрон давомат тизими жорий этилмоқда.\nВестминстер университетида соғлиқни сақлаш йўналишида янги дастур очилди\nБу йилги ҳодисалар тиббий маълумот ва сифатли тиббий хизматнинг нақадар муҳимлигини исботлади. Ўзбекистон ҳукумати ушбу муаммони долзарблигини англаган ҳолда, соғлиқни сақлаш тизимини қўллаб-қувватлаш ва касалликларнинг олдини олиш ташаббусларини амалга ошириш орқали Ўзбекистон аҳолисининг саломатлиги ва фаровонлигини яхшилаш учун мутахассисларни тайёрлашга...\nДавлат активларини бошқариш агентлигининг 5 нафар бошқарма бошлиғи ишдан олинди, 7 нафарига ҳайфсан берилди\nДХХ ходимларига давлат мукофотлари топширилди\nДХХ марказий аппаратида Ватанимиз мустақиллигининг 29 йиллиги байрами муносабати билан Ўзбекистон Республикаси Президентининг Фармонига мувофиқ, миллий манфаатларимизни ҳимоя қилиш, тинчликни таъминлаш ва барқарорликни мустаҳкамлаш борасида кўрсатган жасорат ва фидоийлиги учун давлатимизнинг юксак мукофотлари билан тақдирланган бир гуруҳ ходимларга ушбу мукофотларни...\nЎзбекистонда капитал бозори капиталлашуви мамлакат ЯИМга нисбатан 1 фоизни ташкил этади. Бу жуда кам\n– Капитал бозори мамлакатимиз иқтисодиётини молиялаштириш ҳамда аҳоли фаровонлигини оширишнинг асосий манбаларидан бирига айланиш керак, – дейди О. Назиров. – Агарда рақамларни қиёслайдиган бўлсак, бизнинг капитал бозоримиз хорижий капитал бозорлар ҳажмига қараганда бир неча баравар кам. Капитал бозори капиталлашуви мамлакат...\nСув хўжалигида давлат-хусусий шериклик тамойиллари қандай амалга оширилмоқда?\nБу ҳақда Ўзбекистон Республикаси Сув хўжалиги вазирлигида ушбу мавзуда бўлиб ўтган матбуот анжуманида айтиб ўтилди.\nР.Кушербаев Конституцияга ўзгартириш киритиш масаласи ҳақида — Хуллас номувофиқлик бор, бироқ "сир"ли ҳеч нарса йўқ.\nМенимча очиқ ишлаётган объектга нисбатан танқидлар бўлиши табиий ҳол. Чунки ишлар очиқ кўрингани сайин ундаги камчилик ва ютуқлар ҳам билинади, таҳлил қилиш, фикр юритиш имконияти ошади.\nЎзбекистонда афв этилган шахсларнинг ижтимоий ҳаётга мослашувига қандай кўмаклашилмоқда? — мавзу муҳокамаси\n2020 йил 24 декабрь куни Ўзбекистон Республикаси Олий Мажлиси Сенати Суд-ҳуқуқ масалалари ва коррупцияга қарши курашиш қўмитасининг мажлиси бўлиб ўтди.\nЕрлардан самарали фойдаланишнинг янги ҳуқуқий асослари яратилмоқда\nЕр халқимизнинг ҳаёти, фаолияти ва турмуш тарзи билан чамбарчас боғлиқ. Бепоён далалар, кенг боғ-роғлару қир адирларни қўя турайлик, ўзимиз яшаб турган уйимиз, ҳовлимиз, шаҳримиз, ер устига қурилган ва ҳатто ташлаётган ҳар бир қадамимиз ер ҳисобланади. Шундай экан, ерлардан имкон қадар...\nShowing 41-60 of 2,195 items.


Тартибсизликлар бошланишига «Шинн фейн» партиясининг юқори лавозимдаги раҳбарлари террорчилик фаолияти олиб борган «Ирландия республика армияси» гуруҳи собиқ аъзосининг таъзия маросимида иштирок этгани сабаб бўлди.\nШимолий Ирландия пойтахтида бир неча кундан буён тартибсизликлар тўхтамаяпти. 9 апрел куни Белфаст шимолида тартибсизликлар иштирокчилари полиция ходимларига тош ва ёнувчи аралашма солинган шиша идишлар улоқтиришди. Маълумот берилишича, бир неча полициячи жароҳатланган. Тартибсизликлар бошланганидан буён камида 55 полициячи жароҳат олган.\nЛондондаги ҳукуматга хайрихоҳ бўлган намойишчилар тартибсизликлар иштирокчиларини Британия қироличаси Елизаветанинг турмуш ўртоғи шаҳзода Филиппнинг ўлими муносабати билан қироличага ҳурмат кўрсатишга чақиришди. Аммо улар фақат акцияни тўхтатиб туриш ниятида ва қиролликдаги мотам маросими тугаганидан сўнг акцияни яна давом эттиришмоқчи.\nПрокуратуранинг уларни коронавирусга қарши кураш қоидаларини бузгани учун жавобгарликка тортмаслик тўғрисидаги қарори Лондонга хайрихоҳ бўлган намойишчилар эътирозига сабаб бўлди.\nШимолий Ирландияда ўтган ўттиз йил давомидаги ўзаро низо оқибатида 3500дан ортиқ киши ҳалок бўлган, 50 мингга яқин киши жароҳатланган.


Фермер хўжалиги раҳбарлари диққатига! » Мирзачўл тумани ҳокимлиги расмий сайти\nМирзачўл тумани ҳокимлиги » Янгиликлар » Фермер хўжалиги раҳбарлари диққатига!\nМирзачўл тумани статистика бўлими Сиздан фермер хўжаликлари фаолияти тўғрисидаги 1-FX шакли (йилда 2 марта) Давлат статистика ҳисоботини 2020 йил 5 июлдан кечиктирмасдан интернет тизими орқали электрон тарзда estat 3.0 дастури орқали тақдим этишингизни сўрайди.\nҲисоботларни электрон тарзда тақдим этиш бўйича тушунчалар олиш учун Давлат статистика қўмитасининг www.stat.uz сайти ёки Вилоят статистика бошқармасининг 72-221-51-17 телефонига мурожаат қилишингиз мумкин.\nМирзачўл тумани статистика бўлими.


Байтулмолнинг харажатлари қуйидаги олти асосда белгиланади:\n1. Байтулмолда сақланаётган закот пулларининг ҳақдорларга тегиши унинг борлиги билан эътиборлидир. Яъни байтулмолда закот пули бўлса, уни Қуръонда айтилган саккиз ўринга сарфлаш лозим. Байтулмолда закот пули бўлмаса, бу мажбурият ундан соқит қилинади. Бошқа пуллар закот учун сарфланадиган жойларга сарф этилмайди, унинг учун қарз ҳам олинмайди.\n2. Байтулмолнинг жиҳод фарзини адо этилиши учун бўладиган чиқимлари ҳамда фақиру мискинларга қиладиган харажатлари каби ишларда молнинг бор-йўқлиги эътиборга олинмайди. Зеро, бу ишлар байтулмолда маблағ бор-йўқлигидан қатъий назар, сарфланиши лозим бўлган ҳақлардандир. Агар мол бор бўлса, дарҳол сарф қилинади. Йўқ бўлса ва сарфнинг кечиктирилишидан зарар хавфи бўлса, мусулмонлардан пул йиғилгунига қадар, давлат дарҳол қарз олади. Зарар хавфи бўлмаса فَنَظِرَةٌ إِلَى مَيْسَرَةٍ “Бойигунча кутиш” қоидаси татбиқ этилиб, сарф мол йиғилгунига қадар кечиктирилиб турилади. Йиғилганидан кейин ҳақдорларга берилади.\n3. Байтулмолнинг бадал тарзида тўлайдиган харажатлари, яъни қўшинни таъминлаш, хизматчилар, қозилар, муаллимлар кабиларга ойлик бериш сингари хизмат эвазига пул беришда маблағ бор-йўқлигининг эътибори йўқ, улар мол бор бўлса ҳам, йўқ бўлса ҳам бажарилиши шарт бўлган мажбуриятлардир. Агар мол бор бўлса, дарҳол сарфланиши вожиб, йўқ бўлса, топиш давлатнинг бурчи. Сарфнинг кечиктирилишидан зарар хавфи бўлса, мусулмонлардан пул йиғилгунига қадар давлат дарҳол қарз олади. Агар зарар хавфи бўлмаса, “бойигунча кутиш” қоидаси татбиқ этилиб, сарф пул йиғилгунига қадар кечиктирилади. Кейин ҳақдорларга берилади.\n4. Байтулмолнинг бадалсиз манфаат ва қулайлик яратиш тарзидаги харажатлари, яъни йўл, сув, масжид-мадраса, шифохона каби зарур бўлган, бўлмаса уммат қийналиб қоладиган, муқобилига маблағ йиғиб олинмайдиган ишлар учун қиладиган чиқимларида молнинг бор-йўқлиги эътиборга олинмайди. Улар мол бўлса ҳам, бўлмаса ҳам бажарилиши шарт бўлган мажбуриятлардир. Байтулмолда мол бор бўлса, бу ишларга сарфланиши вожиб. Йўқ бўлса, унинг вожиблиги умматнинг гарданига тушади. Яъни уларнинг чиқимини қоплашга етарли мол умматдан йиғиб олинади. Чунки бу ишда молнинг бор-йўқлиги эътиборга олинмайди. Бор бўлса, сарфланиши вожиб, йўқ бўлса унинг фарзлиги мусулмонларнинг гарданига тушиб, улардан шу ишга етарли мол йиғиб олинади. Йиғиб олинганидан кейин унинг вожиблиги яна байтулмолнинг гарданига ўтади.\n5. Байтулмолнинг бадалсиз ва қулайлик яратиш тарзидаги харажатлари. Фақат бу ишлар қилинмай қолса, умматга зарар етмайди. Яъни бир шифохона бўла туриб, иккинчи шифохонани очиш, бир йўл одамларга узоқлик қилганлиги учун янги бир йўл қуриш каби бўлмаслиги умматга зарар қилмайдиган ишларга қилинадиган харажатларда молнинг борлиги эътиборлидир. Байтулмолда мол бўлса, бу ишларга сарфлаш вожиб, бўлмаса, унинг вожиблиги байтулмолдан соқит қилинади. Унинг учун мусулмонлардан пул йиғилмайди. Чунки бу иш аслида мусулмонларнинг гарданидаги вазифа эмас.\n6. Байтулмолнинг қўққисдан мусулмонлар устига тушган очлик, тўфон, зилзила каби ҳодисаларга қиладиган харажатларида молнинг бор-йўқлиги эътиборга олинмайди. Улар мол бор бўлса ҳам, йўқ бўлса ҳам бажарилиши шарт бўлган мажбуриятдир. Агар мол бўлса, дарҳол сарфлаш вожиб. Бўлмаса унинг фарзлиги мусулмонларнинг гарданига тушади-да, дарҳол мусулмонлардан маблағ йиғиб олиниб, сарфлаш учун байтулмолга қўйилиши лозим. Йиғиб олингунига қадар сарфнинг кечиктирилишидан зарар хавфи туғилса, давлат дарҳол қарз олиб керакли жойга ишлатиши вожиб. Қарз кейинроқ мусулмонлардан йиғилган пул билан тўланади.\nБАЙТУЛМОЛ БАЙТУЛМОЛ КАПИТАЛИСТИК ШИРКАТЛАР ҚАРИНДОШЧИЛИК ВА НАФАҚА ТАРЗИДА САРФЛАШ ТАСАРРУФИ ҲУҚУҚИ\nTagsБайтулмол“Исломда иқтисод низоми”\n«Агар иш нолойиқ кимса қўлига топширилса, қиёматни кутаверинг»


Ноёб эко-масжид нуфузли Стирлинг мукофоти рўйхатига киритилди\nТасаввурни лол қолдирадиган масжид Буюк Британиядаги энг нуфузли меъморий мукофотлардан бирини олиши мумкин. 2021 йилда Кембриж шаҳрининг мусулмонлар масжиди Британия меъморлари Қироллик институти Стирлинг мукофотининг рўйхатига киритилди.\nIslam.ru хабар беришича, ноёб эко-масжид 2019 йилда очилган. 10 000 нафарга яқин киши ва турли ташкилотлар ушбу лойиҳанинг ҳомийи бўлиб, Туркия ва Қатар масжид қурилишига ўз ҳиссасини қўшди.\nМасжиднинг ички қисмида шифтнинг геометрик нақшлари аро улардан нур таратувчи кўплаб ёғоч устунлар ҳаёлни ҳайратга солади. Масжидни сарв боғи ўраб туради, масжид томидан ёмғир сувлари уни суғориш учун ишлатилади, қуёш панеллари бинони энергия билан таъминлайди. Шундай қилиб, масжид табиатни зарарли чиқинди билан ифлосламасликка ҳаракат қилади.\nДругие материалы в этой категории: « Мусулмонлар илм-фанда қанчалик илғор бўлганини кўрсатувчи қўлёзма\tИмом масжидда тушиб қолган тилла тангаларни эгасига қайтарди »


Шанхайлик аёл собиқ турмуш ўртоғини сўйиб қўйди » Ўзбекистон янгиликлари – Zamin.uz\nШанхайлик аёл собиқ турмуш ўртоғини сўйиб қўйди\nБуюк Британиялик Майкл Симпсон Шанхай шаҳрига ишлаш учун келиб, бўлғуси ёри билан танишган эди. Аммо уларнинг турмушлари узоққа чўзилмади.\nЖуфтлик ажрашгач, ўртада келиб чиққан жанжалга Майклнинг янги хуштори Рэйчел Лин ҳам аралашди. Аёл қўшни хонада ухлаб ётган икки фарзандининг борлигини ҳам унутиб, 34 ёшли тадбиркорнинг бўйнига пичоқ суқди ва Рэйчелнинг қўлига оғир жароҳат етказди.\nМайкл ўша заҳоти вафот этди, Рэйчел эса шифохонага тушди.\nҚотиллик содир этгани учун Вэй Вей Фуга 50 йиллик қамоқ жазоси беришлари мумкин. Собиқ жуфтлик фарзандлари эса айни пайтда аёлнинг ота-онаси билан истиқомат қилмоқдалар. Майклнинг оила аъзолари етти ёшли Жек ва 4 ёшли Алисани март ойидан буён кўришмаган. Улар болалар учун васийликни олиб, кичкинтойларни Англияга олиб кетиш ниятида.\nХабарда айтилишича, Вэй Вей Майкл Хитойга ишлаш учун келгандан кейин у билан танишиб, оила қуришган. Тез орада уларнинг икки фарзандлари туғилган ва маълум сабабларга кўра ажрашиб кетишган. Кўп ўтмай, Майкл бошқа бир қиз билан учраша бошлаган. Аёл эса қотиллик содир этилган кечада икки дўсти билан собиқ эрининг уйига муносабатларига ойдинлик киритиб олиш учун келган.\n19:50 Британиялик она бир ҳафталик фарзандининг ўлимига сабабчи бўлди\n15:52 Ота қарзлари сабаб икки фарзандини ёқиб юборди\n06:32 Америкалик эркак итини илондан қутқариш учун унга ўзини чақтирди\n11:29 Мактаб ўқувчиси синфдошини ўлдириб қўйди


20:17 04.09.2015 (Янгиланган 10:43 11.11.2015) Ҳавола олиш\n2015 йил - Кексаларни эъзозлаш йили.\nКомпания хабарига кўра, ҳозирги пайтда Ўзбекистонда 8700 мингга яқин узоқ умр кўрувчилар бор. Бундан кўп 100 ёшдан ошган аҳоли Япония, Хитой, АҚШ, Буюк британия ва Италия.\nЎзбекистон ҳукумати кексалар ҳақида ғамхўрликни қилишни давлат дастурига айлантирган. Республика президенти 2015 йилни “Кексаларни эъзозлаш йили” деб эълон қилди. Ушбу дастур қариялар нафақаларини ошириш, уларга ҳар хил имтиёзлар бериш, байрамларда қутлаш ва бошқа хайрли ишларни кўзда тутган. Ўзбекистонда нафақалар ҳар йил 10-15%га ошади. Бу йил ҳам нафақалар 1 сентябрдан бошлаб 10% га оширилди.


Термизда аёл ҳамширани дўппослади (видео) | Qalampir.uz\nТермизда аёл ҳамширани дўппослади (видео)\nЖамият\t07 Январь 12:29 8287\nИжтимоий тармоқларда Термиз шаҳридаги шифохоналардан бирида юз бергани айтилган ҳодиса видеоси тарқалди.\nВидеода катта ёшли аёл шифохонадаги ҳамширани ураётгани акс этган. Видео изоҳида аёл шифохонага бемор болани олиб келгани айтилган. Аёл ҳамширага “тез харакат қилиб тиббий ёрдам кўрсатмаяпсан”, деб тиббиёт ходимини калтаклаган.\nАчинарлиси, аёл ҳамширани хуморидан чиққунча дўппослаётган вақтида атрофдаги аёлу-эркак бирдек томошабин бўлиб турган. Ажратиш уёқда турсин, ўзини четга олиб, қочиб қолган.\nСоғлиқни сақлаш вазирлиги мазкур ҳолат юзасидан ўрганиш ўтказиб, қўйидагиларни маълум қилди. Ҳодиса жорий йилнинг 5 январь куни соат 19:00 атрофида Сурхондарё вилоят болалар кўп тармоқли тиббиёт марказида юз берган.\nМарказнинг қабул бўлимига 2017 йил туғилган бемор Ф.М.нинг тана ҳарорати юқори эканидан шикоят қилиб, амакиси ҳамда бувиси томонидан мурожаат қилинган.\n30 Март 23:35 92376\n28 Март 15:16 77513\n28 Март 10:15 57212\n29 Март 20:52 45825\n28 Март 17:32 44734


Купить квартиру, Китаб - Продажа недвижимости на Flatfy.uz\nПродажа квартир, Китаб\nAssalamu Aleykum! Китоб шахрида 3-хонали, ремонтлари яхши, хамма шароитга эга, ок,ибатли к,ушнила, жудаям шинам ва к,улай, узимиз яшаб турган уй СОТИЛАДИ! Холати расмдагидей ало даражада. Таййор кириб яшалади. Хужжатлари жойида, Худо хохласа файзли, баракали жой. Санузел хам уй ичида, хам ташк,арида УЗИМИЗ учун!(общий эмас) Нархи келишилади Худо хохласа! Манзил: Фламинго рупарасида! Кизик,анла булса бемалол мурожат килишила мумкун. Тел: 973 - показать телефон - 994 - показать телефон -\nСрочно 3 хонали квартира сотиладиКитоб шахри.\n3 хонали Уй 6 метр балкон .Уй урталикда угловой эмас. Канализацияси бор.Ремонт уртача.2 этаж.Шахар марказида жойлашган.Гулистон 70 дом.Ипотека кредити асосида хам сотилади.+ 998 - показать телефон - .\n1 538 462 сўм за м²\nDom sotiladi 2 xonali\nxonali 2 chi etaj temir eshik akfa deraza quyilgan remont qilingan balkonga joy qilingan Manzil Kitob tumani Guliston kucha\nПродаю квартира в городе Китаб\n2 хонали ремонти зур келиштириб бераман оладиган булса китоб шахарни узида богча мактаб енида келиштириб бераман реални оладиган булса пул зарурлиги учун сотаман акфа деразалари 2 каватлик куйилган\nДом сотилади йакинда римонтдан чиккан 2 итажкали 1 итажда жойлашган махалла бируний шаройитларга кулай банйа бор туалет балкон 2,20 га 6 митр пол келинган шаройитларга кулай кушнилар хаммасе йахши одамлар 909 - показать телефон - ___ 971 - показать телефон -\nКитаб, Продажа квартир\nПродажа квартир Китаб


1. Наманган истиқлол йилларида\n3. Шаҳрибону Ёзиева“Ўзбекистон белгиси” кўкрак нишони билан тақдирланди\n4. "Ёш журналистлар"дан янги ташаббус!\n5. Таълимни тарбиядан айириш мумкинми?\n6. Наманганлик академиклар сони бештага етди!\n7. Буюк келажагимизни мард ва олижаноб халқимиз билан бирга қурамиз\n8. Ютган одам «иш адолатли кўрилди» дейди, ютқизган одам «суд сотилибди» дейди, «асоссиз қаматди» дейди\n9. Наманган шаҳар Кенгаши депутатлари уйғонишди!\nДепутатлар ҳуқуқ ва ваколатларидан оқилона фойдаланиш, бурчлари ва мажбуриятларини ҳам унутмасликлари шарт. Сайловчиларнинг билдирган ишончини оқлаш керак. Ҳар бир депутат бефарқлик кайфиятидан воз кечиб, виждонан, масъулият, дахлдорлик ва фидойилик билан ишлаб, шахсий ибрат кўрсатишга ҳаракат қилиши зарур. Шундагина одамларнинг муаммолари ўз вақтида ва жойида ҳал этилади.\n10. Иқтидорли журналист Оқилхон Дадабоев - "Ибрат" газетаси муҳаррири\n15 йилдан буён оммавий ахборот воситалари тизимида меҳнат қилаётган бу ижодкор “Аср футболи”, “Наманган садоси”, “Спорт”, “Наманган ҳақиқати” газеталари таҳририятларида, Республика Саломатлик ва тиббий статистика институти Наманган филиалида турли масъулиятли вазифаларда самарли иш олиб борган. Эътироф этиш жоиз, 2016 йилнинг апрель ойидан ҳозирга қадар у Ўзбекистон “Миллий тикланиш” демократик партияси Наманган вилояти кенгаши матбуот котиби сифатида партия тарғиботини юксалтириш, жамоатчилик ва ОАВ билан ҳамкорликда ишлаш борасида алоҳида жонбозлик кўрсатиб келмоқда. У 2014 йилда “Энг фаол спорт журналисти” республика танлови, 2015 йилда “Йил талабаси” кўрик-танлови, 2017 йилда Наманган вилояти ижодкорларининг “Эҳтиром” II мукофотининг “Энг яхши ахборот хизмати” номинациясида ғолиб чиққан.\n11. МАЪНАВИЙ ТАҲДИДЛАРГА ЎЗБЕКЧА ЗАРБА\n12. Ислом дини санъаткорнинг тарғиботига муҳтожми?\nОдилжон Абдуқаҳҳоровнинг айтганида жон бор: санъаткорнинг хулқи, одоби айтаётган қўшиғига монанд бўлиши керак. У бу ҳақида гапираркан “Ниҳол” давлат мукофоти совриндори хонанда Канизани мисол келтирди: “ - Каниза диний мавзуда қўшиқ айтиб чиқибди. Қани айтинг, шу тўғри келадими..? Ҳамма ўз ишини қилгани яхши.”\n13. Анвар қорини хотирлаб: дуоси мустажоб инсон эди\n14. СЎЗ ВА ИНСОН ҲУҚУҚЛАРИ: ЖУРНАЛИСТ ҚАНДАЙ ЙЎЛ ТУТМОҒИ КЕРАК?


Исломдаги одоблар. - Баҳоуддин Нақшбанд ёдгорлик мажмуаси маркази\n23 октябр 2019 й.\nИслом дини таълимотлари инсонларни одоб-ахлоқли, тартиб-интизомли бўлишга чорлайди. Саломлашиш икки кишининг бир-бирига "Ассалому алайкум (Сизга тинчлик ва саломатлик бўлсин)", деб яхши тилак билдиришидир. Маданиятли халқларнинг инсоний алоқа бобида ўзига яраша баьзи одоб ва одатлари бор, улар доим шу нарсага амал киладилар. Исломдаги ана шундай одат ва одоблар қаторига саломлашишк иради. Кишилар ўртасида бир-бирларига салом бериш, ҳол-аҳвол сўраш каби одоблар ҳам манна шундай гўзал хулқлар доирасига киради. Бу ҳақда Қуръони каримда қуйидагича мархамат қилинади:\nБирор нотаниш киши билан кўришиб-танишмоқчи бўлсангиз, салом беришингиз билан гап-гапга қовушади, ўртадаги бегонасираш, ноқулайлик барҳам топади. Ҳатто мухолифингизнинг ҳузурига «Ассалому алайкум», (Сизга тинчлик-омонлик бўлсин) деб кирсангиз, у жаҳлидан тушади, кеки йўқолади, кўнгли сизга мойиллашади. Саломлашишнинг савоби, бунга бериладиган ажр-мукофотларку, ҳаммасини босиб кетади.\n“Одамларнинг бир бирларида 6 та хақларибор: Саломбериш, чақирса, бориш; маслахат сўраса, жавоб қайтариш; аксирса, соғлиқ ва шифо тилаш; бемор бўлса, бориб кўриш; вафот этса, жанозасида қатнашиш”.\nмасжиди имом хатиби Асадов Ҳусен


Нукус деҳқон бозорида мол гўштини 38 минг сўмдан харид қилиш мумкин.\nДавлат статистика қўмитаси мамлакат ҳудудларидаги марказий деҳқон бозорлардаги нарх-наво тўғрисида маълумот берди.\nУнда айтилишича, 1 кило мол гўштининг энг арзони Нукусда қайд этилган. Нукус деҳқон бозорида мол гўштини 38 минг сўмдан харид қилиш мумкин. Энг қиммат мол гўшти Тошкент шаҳрининг Олой, Фарҳод ва Миробод деҳқон бозорида кузатилган. Бу бозорларда гўшт нархи 65 минг сўмгача.\nҚўй гўштининг 1 килоси 39 000 сўмдан 75 000 сўмгача сотилмоқда. Жумладан, қўй гўштининг минимал нархи Тошкент шаҳрининг "Миробод деҳқон бозори"да (39 000 сўм) рўйхатга олинган. Максимал нархи эса, Тошкент шаҳрининг "Олой деҳқон бозори"да (75 000 сўм) кузатилган.\nСтатистика қўмитаси Ўзбекистонда энг арзон картошка Андижон шаҳрининг “Янги бозор деҳқон бозори”да (килоси 1000 сўм) эканини аниқлаган. Энг қиммат картошка эса 5,5 минг сўмдан Тошкент шаҳрининг Олой деҳқон бозорида сотилмоқда.\nТермизда нима арзон? Пиёз арзон. Пиёз Термиз шаҳрининг “Марказий деҳқон озиқ-овқат бозори”да 750 сўмдан сотлмоқда. Пиёзнинг ҳам қиммати Тошкентда. Олой ва Миробод бозорларида бир кило пиёзни уч минг сўмдан сотишмоқда.\nБир кило сабзининг минимал нархи Жиззах шаҳрининг “Эски шаҳар деҳқон бозори”, Гулистон шаҳрининг “Гулистон деҳқон бозори”, Фарғона шаҳрининг “Марказий деҳқон бозори”, Тошкент шаҳрининг “Фарҳод деҳқон бозори”да 1 000 сўм. Максимал нархи эса, Тошкент шаҳрининг “Олой деҳқон бозори»да 4 500 сўм миқдорида кузатилган.\n10 дона тухумни Андижон шаҳрининг “Янги бозор деҳқон бозори” ва “Андижон шаҳар марказий деҳқон бозори”да, Гулистон шаҳрининг “Гулистон деҳқон бозори”да 5 000 сўмга, Тошкент шаҳрининг “Олой деҳқон бозори”да 13 000 сўмга сотиб олиш мумкин.\nБир кило гуручнинг минимал нархи Нукус деҳқон бозорида рўйхатга олинган (“Нукус 2” навли гуруч 4 500 сўм). Максимал нарх эса, Тошкент шаҳрининг “Миробод деҳқон бозори”да кузатилган (“Лазер” навли гуруч 18 000 сўм).\nТошкент шаҳрининг “Эски жўва деҳқон бозори”, “Қўйлиқ деҳқон бозори” ва “Миробод деҳқон бозори”да маҳаллий пахта ёғининг бир литри 8 400 сўм. Тошкент шаҳрининг “Олой деҳқон бозори”да кунгабоқар ёғи 14 500 сўм экани қайд этилган.\nБир кило шакарнинг минимал нархи Наманган шаҳрининг “Наманган чорсу деҳқон универсал бозори”да, Термиз шаҳрининг “Марказий деҳқон озиқ-овқат бозори”да, Гулистон шаҳрининг “Гулистон деҳқон бозори”да, Тошкент шаҳрининг “Олой деҳқон бозори”, “Фарҳод деҳқон бозори”, “Миробод деҳқон бозори”, “Эски жўва деҳқон бозори” ва “Қўйлиқ деҳқон бозори”да (5 800 сўм) қайд этилган. Максимал нархи эса, Тошкент шаҳрининг “Олой деҳқон бозори” ва “Миробод деҳқон бозори”да (7 000 сўм) кузатилган.


ТОП-7. "Ювентус"нинг энг яхши франциялик легионерлари\n29 декабрь, 2016, 20:29\nТуриннинг "Ювентус" жамоаси таркибида франциялик футболчилар мувффақиятли тўп суришган. Шу боис биз "кекса синьорилар" тарихидаги энг яхши француз ўйинчилари рейтингини тузиб чиқдик.\n7. Жонатан Зебина\nЗебина 2004-2010 йиллар мобайнида Туринликлар таркибида 117 учрашувда бир марта гол урди. Жонатан "кекса синьорилар" "Б" cерияга бадарға қилинганда ҳам жамоада қолиб, қаҳрамонлик кўрсатди. У жамоа билан "Б" cерияда ғолибликни қўлга киритди. Бироқ бошқа ҳеч вақога эришмади.\n6. Дидье Дешам\nДешам 1994 йили "Марсель"дан "Ювентус"га ўтди ва кейинги 5 йилни мазкур клуб таркибида ўтказди. Дидье ана шу даврда 173 беллашувда 4 та голга муаллифлик қилди. У жамоа билан 10 та совринга эга чиқди. Жумладан бир бора Чемпионлар лигаси бош соврини соҳиби бўлди.\n5. Лилиан Тюрам\n2001 йилда "Юве" аср трансферларини амалга ошира бошлади. Тюрам "Парма"ни "Ювентус"га алмаштирди. Лилиан 2006 йилга қадар 204 та ўйинда иккита тўп киритди. Ярим ҳимоячи 5 йил давомида икки мартадан чемпионат ва кубок олтин медалларига сазовор бўлди.\n4. Пол Погба\n"Ювентус" 2012 йили "Манчестер Юнайтед"дан Погбани 1 миллионга сотиб олиб, орадан 4 йил ўтгач 105 миллионга сотди. Пол 4 йилда Туринликлар билан 8 та совринни қўлга киритди. У "кекса синьорилар" либосидаги ҳар бир мавсумда мамлакат чемпиони бўлган.\nТуринликлар Погбани сотишдан 15 йил аввал Зиданни ҳам рекорд сумма эвазига сотишган эди. Зинедин "Юве" либосида 1996-2001 йилларда 209 беллашувда ўз ҳисобига 31 та гол ёздириб қўйиб, 6 та жамоавий, 30 га яқин шахсий мукофотлар эгасига айланди.\n2. Давид Трезеге\nТрезеге 2000-2010 йилларда "Ювентус" учун 320 ўйинда 171 та голга муаллифлик қилди. Давид клуб таркибида энг кўп гол урган хорижлик футболчи ҳисобланади. 2002 йилда Трезеге "А" cерия тўпурари бўлиб, чемпионатнинг энг яхши ўйинчиси деб эътироф этилди.\n1. Мишел Платини\n1982-1987 йилларда Платини "Ювентус" либосида 224 учрашувда 104 та гол уришнинг уддасидан чиқди. Мишел Туринликлар билан 7 та мусобақада, жумладан Чемпионлар кубогида муваффақиятга эришди. 1983, 1984 ва 1985 йилларда Платини "Олтин тўп" эгасига айланди.\n"Голливуд" киноларидагина учрайдиган қаҳрамонлар реал ҳаётда йўқ деб ўйлайсизми? Унда бу мақолани ўқинг!\n25 июнь, 09:40\nФутболчи қизлар. Олимпия ва Жаҳон чемпиони Алекс Морган ҳақида\n24 июнь, 22:00


Партия раҳбари аҳоли билан мулоқот қилиш давомида Қўқон шаҳар мурувват уйига ҳам борди | O'zLiDeP\nПартия раҳбари аҳоли билан мулоқот қилиш давомида Қўқон шаҳар мурувват уйига ҳам борди\nАввал хабар берганимиздек, O‘zLiDeP Сиёсий Кенгаши Ижроия қўмитаси ҳамда партиянинг ҳудудий ташкилотлари ходимларидан иборат ишчи гуруҳлар аҳоли билан юзма-юз мулоқот қилиш учун яна ҳудудларга чиқишди. Навбатдаги учрашувлар жараёнида “Обод қишлоқ”, “Обод маҳалла”, “Ҳар бир оила – тадбиркор” дастурлари доирасида ҳар бир туман ва шаҳарда 400 тадан хонадонга кириб борилди. Ишчи гуруҳ аъзолари аниқланган муаммоларни чуқур ўрганиб, туман ва вилоят даражасида ҳал этилиши мумкин бўлган масалаларга маҳаллий давлат ҳокимияти органлари вакиллари иштирокида керакли чораларни кўрдилар. Ўрганишлар давомида ҳар бир туман, шаҳарда 20 тадан корхона ва ташкилотга кириб борилди.\nO‘zLiDeP Сиёсий Кенгаши Ижроия қўмитаси раиси Актам Хаитов аҳоли билан бевосита мулоқотлари давомида Қўқон шаҳар мурувват уйига ҳам борди.\nМақсад бу ерда тарбияланувчилар билан дилдан суҳбатлашиб, уларнинг ҳолидан хабар олиш эди. Амалий мулоқотдан сўнг ушбу мурувват уйига партиянинг эсдалик совғалари топширилди.\nПартия раҳбари ушбу мурувват уйини кўздан кечирар экан у ерда яратилган шарт-шароитлар билан яқиндан танишди. Ишчи ходимлари билан дилдан суҳбатлашди. Юртбошимиз томонидан барча мурувват уйларига ўзининг меҳр-мурувватини бериб келаётганлиги, йилдан йилга шарт-шароитлари яхшиланиб борилаётганлигини алоҳида эътироф этилди.\nУшбу мурувват уйи ўзининг моддий таъминотини янада яхшилаш мақсадида ён атрофидан туман ҳокимлиги билан келишилган ҳолда 5-10 гектаргача ер майдони ажратиб берилишида яқиндан кўмаклашишга келишиб олинди. Ушбу ер майдонига турли сабзовот маҳсулотлари етиштириш, ўз иқтисодиётига қўшимча даромад келтириш, ишчи ходимлари ҳам ундан самарали фойдаланиш мумкинлиги айтиб ўтилди.\nO‘zLiDeP Фарғона вилоят Кенгаши\nТоморқадан унумли фойдаланиш депутат назоратида\nВазифалар ижросини таъминлашда ҳар биримизнинг иштирокимиз муҳим


АҚШ Давлат котиби ташрифи хитойлик кўзи ожиз ҳуқуқ фаоли Чен Гуанчен 22 апрел куни уй қамоғидан қочишга муваффақ бўлиб, Пекиндаги АҚШ элчихонасидан бошпана топган пайтга тўғри келди.\nДавлат котиби ёрдамчиси Курт Кэмпбелл Хитой расмийлари билан Ченнинг тақдири масаласини муҳокама қилиш учун Пекинга режада белгиланганидан олдинроқ жўнаб кетди.\nҲиллари Клинтон Хитойга сафари олдидан ўтказилган матбуот анжуманида АҚШ инсон ҳуқуқлари масаласига ёндашув борасида Хитой билан келиша олмаслигини айтди.\nКлинтон АҚШ элчихонасида яширгани айтилаётган Чен ҳақида маълумот беришдан бош тортди. Бироқ, музокараларда инсон ҳуқуқлари масаласи ҳам кўтарилишига ваъда берди.\n- Конструктив алоқалар келишувга эришилмаётган соҳалар, жумладан, инсон ҳуқуқлари борасида очиқ сўзлашувларни ўз ичига олади. Мен айнан шу руҳда Пекинга жўнаб кетяпман. Мен йиғилиб қолган ҳар бир масала, жумладан, инсон ҳуқуқлари борасида сўзлашув олиб борилишини кафолатлайман,- Ҳиллари Клинтон.\nУндан олдин Япония Бош вазири Ёшиҳико Нода билан учрашувдан сўнг ўтказилган матбуот конференциясида сўзлаган АҚШ Президенти Барак Обама инсон ҳуқуқлари аҳволини яхшиласа, Хитой янада кучлироқ мамлакат бўларди, дея баён қилди.\n- Мен Хитойдаги инсон ҳуқуқлари аҳволидан матбуот орқали хабардорман ва бу борада ҳозир баёнот бермоқчи эмасман. Шуни таъкидламоқчиманки, ҳар гал Хитой расмийлари билан учрашганимизда инсон ҳуқуқлари масаласи кўтарилади. Биз буни нафақат принципларимиз ва эркинлик ҳақидаги ишончимизга мос келгани учун кўтарамиз балки, инсон ҳуқуқлари аҳволи яхшиланишидан Хитой янада кучли бўлади деб ўйлаймиз,- деди АҚШ президенти.\nЎтган ҳафта уй қамоғидан қочган ва кейинчали АҚШ элчихонасида бошпана олгани айтилган хитойлик ҳуқуқ ҳимоячиси Чен Гуанчен билан боғлиқ вазият икки давлат ўртасидаги муносабатларга совуқчилик критиши мумкинлигини айтмоқда кузаутвчилар.\nМустақил равишда ҳуқуқий билим олган 40 яшар Чен Гуанчен ёшлик чоғида қаттиқ шамоллашдан сўнг кўзи ожиз бўлиб қолган.\nЧен Хитойда мажбурий аборт, аёлларнинг стерилизация қилиниши ва Пекин ҳукуматининг бир оилага бир фарзанд сиёсатига қарши кураш олиб борган.\nИнсон ҳуқуқлари ҳимояси соҳасидаги фаолияти учун тўрт йиллик қамоқ жазосини ўтаганидан сўнг Чен Гуачен 2010 йил сентябр ойидан бери уй қамоғида сақланаётган эди.\nҚароргоҳи АҚШда жойлашган етакчи инсон ҳуқуқлари ташкилоти 30 апрел куни АҚШ ва Хитой дипломатлари Ченнинг Қўшма Штатларига келишига рухсат берилиши масаласида ўзаро келишувга эришиш арафасида эканини маълум қилди.


Қозоғистондаги авиаҳалокат қурбонлари сони кўпайди | Qalampir.uz\nҚозоғистондаги авиаҳалокат қурбонлари сони кўпайди\nОлам\t29 Январь 09:52 6952\nҚозоғистоннинг Олма-ота вилоятида қулаган Bek Air авиакомпанияси самолётини бошқарган иккинчи учувчи ҳалок бўлди. Шу билан ҳалокат қурбонларининг сони 13 нафарга етди. Бу ҳақда “Tengrinews.kz” хабар берди.\nОлма-ота соғлиқни сақлаш бошқармасида маълум қилинишича, учувчи 21 январь куни барқарор аҳволда 4-сонли шаҳар клиникасидан уйига амбулатор даволаниш учун чиқарилган.\nАммо кеча, 28 январь куни соат 18:00 да тез тиббий ёрдам хизматига учувчининг аҳволи кескин ёмонлашгани ҳақида хабар тушган. Шифокорлар беморнинг юрак фаолиятини тиклаш учун уринган, аммо бу самара бермаган.\nУчувчи 1965 йилда туғилган Марат Муратбаев бўлган. У авиаҳалокатдан кейин 5 январда ўзига келганди.\nЭслатиб ўтамиз, ўтган йилнинг 27 декабрида Олма-ота-Нур-Султон йўналишида учган Bek Air самолёти аэропорт яқинида қулаганди. Ҳаво лайнерида 93 нафар йўловчи ва 5 нафар экипаж аъзоси бўлган. Ҳалокат натижасида 12 киши, жумладан борт капитани ҳам ҳалок бўлганди.\n02 Апрель 13:06 46753\n02 Апрель 16:02 41103\n02 Апрель 16:25 39612\n04 Апрель 18:05 30835\n04 Апрель 14:33 29547


Жаҳон банки иштирокида Ўзбекистонда коронавирусга қарши шошилинч чоралар кўриш лойиҳаси амалга оширилади - Daryo\n20:43, 02.07.2020 24665\nЖаҳон банки иштирокида Ўзбекистонда коронавирусга қарши шошилинч чоралар кўриш лойиҳаси амалга оширилади\nЎзбекистон Президенти қарори билан мамлакатда COVID-19 инфекциясига қарши шошилинч чоралар кўриш лойиҳаси амалга оширилади. Бу ҳақда Адлия вазирлиги хабар берди.\nМаълум қилинишича, «Жаҳон банки иштирокида ‘Ўзбекистонда коронавирус COVID-19 инфекциясига қарши шошилинч чоралар кўриш’ лойиҳасини амалга ошириш чора-тадбирлари тўғрисида»ги Президент қарори қабул қилинди.\nҚарор билан «Ўзбекистонда коронавирус COVID-19 инфекциясига қарши шошилинч чоралар кўриш» лойиҳаси параметрлари тасдиқланди.\nЛойиҳанинг мақсади Ўзбекистонда коронавирус инфекциясига қарши шошилинч чоралар кўриш учун соғлиқни сақлаш тизимини мустаҳкамлаш, карантин тадбирлари амал қилиши даврида кам таъминланган оилалар ва ишсизларга вақтинчалик нафақалар бериш тизимини кенгайтиришдан иборат. Лойиҳанинг умумий қиймати 106,7 миллион долларни ташкил этади.\nСоғлиқни сақлаш ва Молия вазирликлари Халқаро тараққиёт уюшмасининг (ХТУ) кредитидан мақсадли фойдаланиш ҳамда лойиҳани самарали амалга ошириш учун масъул ҳисобланади. ХТУ кредитидан самарали фойдаланишни мониторинг қилиш Вазирлар Маҳкамасининг тегишли котибияти томонидан амалга оширилади.\nМаълумот учун, Жаҳон банки томонидан коронавирусга қарши кураш учун Марказий Осиёга ажратилган 370 миллион долларнинг асосий қисми Ўзбекистонга насиб этди.\nСоғлиқни сақлаш миллий тизимини яхшилаш ҳамда пандемия оқибатида келиб чиққан иқтисодий инқироздан азият чекаётган эҳтиёжманд аҳоли қатламларини қўллаб-қувватлаш йўналишига 95 миллион доллар ажратилди.\nБундан ташқари, Жаҳон банки давлат бюджетига солиқ тушумлари сезиларли даражада камайган ва инқирозга қарши ҳукумат дастури доирасидаги харажатлари ўсаётган бир пайтда давлат бюджетини таъминлаш мақсадида 200 миллион доллар ажратган.\nЎзбекистонда тезкор тиббий ёрдам тизимини яхшилаш дастури доирасида 17 миллион доллар ажратилган. Ушбу дастур доирасида ўпкани сунъий нафас олдириш аппаратлари, рентген аппаратлар, инфузион насослар, тест тизимлари, юқумли касалликларга чалинган беморлар саломатлигини мониторинг қилиш бўйича ускуналар ва бошқалар харид қилинади.\nЎзбекистонга энг кўп маблағ ажратилганлигини мамлакатдаги Жаҳон банкининг портфели Марказий Осиёсидаги энг катта портфел эканлиги билан изоҳлаш мумкин. Жаҳон банки шу пайтга қадар Ўзбекистонда 23 та лойиҳага 4,44 миллиард доллар ажратган.\nМавзуга доир: Жаҳон банкининг Ўзбекистондаги ваколатхонасига янги раҳбар тайинланди\n17:46, 31.05.2020 325796\n19:13, 04.06.2020 317992\n23:54, 20.06.2020 236113\n13:46 Бугун 2997\n13:31 Бугун 6488\n13:16 Бугун 7614\n13:00 Бугун 10027\n22:11, 06.08.2020 152550\n23:58, 06.08.2020 128370\n00:15 Бугун 120858\n19:03, 07.08.2020 112970


Мамаризо Нурмуратов Марказий банк раислигига қайта тайинланди\nАсосий/Сўнгги янгиликлар/Мамаризо Нурмуратов Марказий банк раислигига қайта тайинланди\nНашр қилинган сана: 28.05.2022 13:50\nОлий Мажлис Сенатининг йигирма олтинчи ялпи мажлисида Марказий банк бошқаруви раисини тайинлаш масаласи кўриб чиқилди. 2017 йилда мазкур лавозимга келган Мамаризо Нурмуратовнинг ваколат муддати тугаганлиги муносабати билан Сенатнинг йигирма олтинчи ялпи мажлисида Марказий банк бошқаруви раисини тайинлаш масаласи кўриб чиқилди. Ялпи Мажлис онлайн намойиш этилмоқда.\n2017 йил июнда биринчи марта ушбу лавозимга тайинланган Нурмуратовнинг номзоди Президент тарафидан яна қайтадан тақдим этилган. Сенатда Мамаризо Нурмуратов номзоди сенаторлар томонидан бир овоздан маъқулланди.\nМамаризо Нурмуратов 1960 йили Самарқанд вилоятида таваллуд топган. 1977 йили Тошкент халқ хўжалиги институтига ўқишга кириб, 1982 йили Ленинград иқтисодиёт-молия институтини тамомлаган. 1982-1985 йилларда Тошкент Халқ хўжалиги институтида ўқитувчилик қилган. 1985-1988 йилларда Москва Молия институти аспирантурасида таҳсил олган. Иқтисодиёт фанлари номзоди.\n1989-1993 йилларда Тошкент халқ хўжалиги институти ва Молия институтларида доцент бўлиб ишлаган. 1993 йилдан бошлаб Марказий банк тизимида фаолият кўрсата бошлаган: Марказий банкда Илмий тадқиқотлар маркази бошлиғи, Бошқарув раисининг ўринбосари, Марказий банк раисининг биринчи ўринбосари лавозимларида ишлаган.\n2000-2004 йилларда Ўзбекистон Республикаси Молия вазири лавозимида фаолият юритган. 2004-2006 йилларда Самарқанд вилоятига раҳбарлик қилган. 2006-2017 йилларда Ўзбекистон Марказий банки раисининг маслаҳатчиси, 2017 йил июндан бошлаб эса Марказий банк раиси лавозимида ишлаб келмоқда.


МИБ 14 млрд. сўмдан ортиқ қарздорликни...\nҚўшма корхона ва Бухоро вилояти божхона бошқармаси ўртасида низо иқтисодий судларда анча кўрилди. Масала юқори босқич судигача чиқди ҳам. Натижа шу бўлдики, биринчи босқич — Тошкент шаҳар иқтисодий суди томонидан чиқарилган ҳал қилув қарори кучда қолди. Бу ёғи энди Мажбурий ижро бюросининг иши.\nИжро иши МИБнинг Юнусобод туман бўлимига келиб тушгач, ижро иши юритишни кўзғатиш тўғрисида қарор қабул қилиниб, нусхаси қарздорнинг юридик манзилига юборилган.\nКейинги жараёнлар тезлашиб кетди. Чунки, суд қарори мавжудми, уни ижро этиш шарт. Бошқа чора йўқ. Шу тариқа ижро ҳаракатлари давомида қарздор қўшма корхонадан қарздорлик — жами 14 млрд. 792 млн. 478 минг сўм тўлиқ ундирилиб, Бухоро вилояти божхона бошқармасининг ҳисоб рақамига ўтказиб берилди.\nсуд МИБ қарздорлик


Экспертиза: Немцовнинг қотили чапақай бўлган\n09:12 / 06.08.2015 2961\nРоссиялик мухолифатчи сиёсатчи Борис Немцовнинг ўлдирилиши юзасидан Тергов қўмитаси томонидан ўтказилган баллистик ва трасологик экпертизалар натижаларига кўра, унга қарата ўқ узган қотил чапақай бўлган. Бу ҳақда “Росбалт” агентлиги хабар бермоқда.\nШунингдек, қўмита вакили жиноятдан сўнг гумондор Дадаев ўтирган ZAZ Chance машинаси ўриндиғида порох излари топилганлигини баён қилди. Бу излар қотилликдан сўнг Дадаев тўппончани ўриндиққа қўйгани натижасида юзага келган бўлиши мумкин.\nДадаев ҳам чапақайдир.


ЎзХДП Қўнғирот туман кенгашида «Ёш сиёсатчи — 2014» кўрик-танловининг туман босқичи ўтказилди.\nСаноат касб-ҳунар коллежи ўқувчиси Гулшат Қидирбоева учинчи, Қишлоқ хўжалик касб-ҳунар коллежи ўқувчиси Зафар Тилеумуратов иккинчи ўринни эгаллади. Саноат касб-ҳунар коллежи битирувчиси Атабек Машарипов биринчи ўринга муносиб топилди ва танловнинг Қорақалпоғистон республика босқичига йўлланма олди. Ғолибларга туман партия кенгашининг диплом ва эсдалик совғалари топширилди.\nЎзХДП Каттақўрғон туман кенгаши ташаббуси билан «Нуроний» жамғармаси, «Маҳалла» хайрия жамоат фонди, «Камолот» ЁИҲ, «Ватанпарвар» ташкилоти туман бўлимлари ҳамкорлигида Валижон, Мўминхўжа номли ҳамда «Каттаминг» маҳаллаларида истиқомат қилувчи ёлғиз кексалар, ногиронлар, меҳнат фахрийлари ҳолидан хабар олинди.\n«Косондон» очиқ акциядорлик жамиятидаги ЎзХДП бошланғич ташкилоти ташаббуси билан бир гуруҳ партия фаолларининг Хоразм вилоятига саёҳати уюштирилди.\nКорхонада айни пайтда 295 киши меҳнат қилаётган бўлса, шундан 154 нафари партиямиз аъзоси, уларнинг аксарияти ёшлардир. Саёҳатдан мақсад ёшларни қадимий ёдгорликлар ва бугун воҳада амалга оширилаётган беқиёс бунёдкорликлар билан таништириш, бу орқали уларда Ватанга муҳаббат туйғуларини мустаҳкамлашдир.\nЎзХДП Мирзо Улуғбек туман кенгашининг пленуми бўлиб ўтди.\nУнда асосий эътибор партия ташкилотлари ва депутатлар имкониятларини партиянинг 2011-2014 йилларга мўлжалланган Ҳаракат дастури ижросига янада самарали йўналтириш масалаларига қаратилди.\nПленумда туманда партиямизнинг 154 бошланғич ташкилоти борлиги, сиёсий-ҳуқуқий тадбирларни кўпроқ уларда ташкил этиш зарурлигига эътибор қаратилди.\nЎзХДП Сергели туман кенгаши пленумида партия кенгашининг ўтган йилги фаолияти таҳлил этилиб, жорий йилдаги вазифалар муҳокама этилди.\n— Йилдан-йилга партиямиз хайрихоҳлари кўпайиб бораяпти, — деди туман партия кенгаши раиси Шоира Хўжаева. — Масалан, ўтган йили туманда партиямиз аъзолари сони 3445 нафарга етди. Бизнинг асосий вазифамиз ана шу катта кучдан самарали фойдаланишдир. Уларнинг ижтимоий-сиёсий фаоллигини ошириш бевосита партиямизнинг дастурий мақсад ва вазифалари ижросига хизмат қилади.\nЎзХДП «Фаол аёллар» қаноти Хоразм вилоят бўлими вакиллари 9 май — Хотира ва қадрлаш куни муносабати билан Иккинчи жаҳон уруши қатнашчилари, фронт орти меҳнат фахрийлари бўлган бир гуруҳ аёлларнинг хонадонларида бўлишди.\n— Биз кўрган даҳшатли кунларни фарзандларимиз кўрмасин, — дейди Иккинчи жаҳон уруши қатнашчиси Любовь Богданова. — Юртимиз тинчлигига кўз тегмасин.\nУрганч туманида истиқомат қилувчи фронт орти меҳнат фахрийси Олима Раҳмонова ҳам «Илоҳим, юртимизда тинчлик, омонлик бўлсин!», деб қўлларини дуога очди. Урганчлик Валентина Раҳматуллаева, янгиариқлик Ёқутжон Юсупова, хазорасплик Нагиба Зарипова, боғотлик Александра Матёқубова, шовотлик Ҳанифа Қодирова, хивалик Сония Манглиева хонадонларида ҳам самимий суҳбатлар бўлиб ўтди.